Source: http://winniedepoeh.nl/history/ajaxhirek_2011_12.htm
Timestamp: 2019-01-22 16:40:08+00:00

Document:
2011 december; archívum
December 15 December 16
December 17 a December 18
December 21 a December 22
December 23 December 24
December 26 December 27
December 28 a December 29 a
Bár a Ledenraad kérte Cruijff-ékat, hogy ne rontsák a klubon belüli helyzetet pereskedéssel, nem hallgatnak rájuk. La Ling becsületsértéssel perli Ten Have-t, míg Cruijff és a 10 edző gyorsított bírósági eljárással próbálja semmissé tenni Van Gaal-ék kinevezését. A belső háború egyre többet árt a klubnak. A részvények börzén lévő 27%-ából 8%-ot kezében tartó Delta Llyod biztosítótársaság meg szeretne szabadulni részvényeitől. Eddig csak vesztettek azokon, és gazdasági politikánk, jövőnk is egyre homályosabb számukra. Fő szponzorunk az AEGON is megbánta már, hogy minket választott. Ami most nálunk folyik, annak nincs számukra pozitív kisugárzása. Szerződésük még három évre hozzánk köti őket, de szívesen kibújnának e kötelezettség alól. A csaknem 300 fős személyzetnek is elege van a harcokból. Döntő többségük Ten Have mögött áll. Ebben a légkörben nehéz dolgozni, és jövőjüket sem látják biztosítottnak. Sokan félnek, hogy Cruijff helyükre akadémiája állástalan végzőseit akarja tenni. A klub egyik tulajdonosa, az amatőr ág, sincs oda Cruijff forradalmától. De amíg a szurkolók és az edzők nagy része feltétlen híve Cruijff-nak és elveinek, addig nincs mit tenniük.
Nem könnyű megmondani, ki a fő felelős mindezért. Cruijff, aki nem hajlandó tudomásul venni, hogy börzei jegyzésünkkel többek, mások vagyunk, mint egy fociklub, és semmi kompromisszumra nem hajlandó? Vagy a Felügyelő Bizottság másik négy tagja, akik azt hitték, hiszik, hogy ugyanolyan cég vagyunk, mint amilyenekkel eddig volt dolguk, és végül elég piszkos módszerekhez is nyúltak? Vagy a Ledenraad, mely ugyan elfogadta Cruijff javaslatait, de nem mert olyan bizottságot kinevezni, amelyik azt maradéktalanul végre is hajtotta volna, és azóta sem mer állást foglalni?
Sokan találgatják, miért lettünk egyszerre ennyire fontosak Cruijff számára. Amióta 1988-ban, mint edző is elhagyott minket, pontosabban, miután pár évvel később Van Gaal lett az edzőnk, a De Telegraaf-on keresztül rendszeresen kritizálta játékunkat, és utánpótlás nevelésünket. A kritikák Van Gaal távozása után sem szűntek meg, de csak pár éve igazán erősek. Az egyik ok talán az, hogy Cruijff és emberei távozása után, a De Telegraaf elvesztette kapcsolatait a klubnál, és azt Cruijff-on illetve emberein keresztül akarta visszaszerezni. Az is lehet ok, hogy néhány éve a Barcelona már nem kér Cruijff tanácsaiból, így ő minden energiájával nekünk kezdett segíteni.
Számomra nagyon furcsa a Cruijff-ot övező kultusz. Ezt főleg a De Telegraaf, a VI és a TV-ben nagy befolyású hívei jó propagandájának köszönheti. A legfanatikusabb szurkolók megbocsájtják neki, hogy sokszor hagyta már cserben az Ajax-ot. Amikor 73-ban a játékosok Piet Keizer-t választották csapatkapitánynak, megsértődött és Barcelonába ment. Miután visszavonult, rossz tanácsadói miatt csődbe jutott, és újból focizni kezdett. Először Amerikában, majd 1981 decemberében, amikor jócskán le voltunk maradva a PSV-től, hazatért hozzánk, és bajnokot is csinált belőlünk. 1982-83-ban is bajnokok lettünk vele. Ekkor egy fizetésével kapcsolatos nézetletérés miatt megsértődött, és a Feyenoord-hoz szerződött. Velük is bajnok lett.
Bár edzőként úgy nézett ki, hogy a Feyenoordnál fog kezdeni, végül, mint technikai igazgató mégis hozzánk szerződött. Edző nem lehetett diploma nélkül, bár 1987-ben rendkívüli pályafutására való tekintettel tanfolyam nélkül is edződiplomát kapott. Mivel 88-ban csak egy évvel akartuk meghosszabbítani szerződését, ismét megsértődött, és megint elment. Idén áprilisig nem is töltött be nálunk már hivatalos funkciót. Mindezek ellenére sokak szemében Cruijff még mindig egyenlő az Ajax-szal. Aki, közéleti személyiség, ellene van, azt a Cruijff barát média kikészíti. A cruijffi útnak nagy ára lehet, de így sem mehet tovább. Megoldás, félő, hogy csak egy van. Maradéktalanul követni tanácsait, és, ha azok nem vezetnek sikerre, akkor lehet majd mondani, hogy más úton kell járnunk. Két alternatíva talán van. Az egyik, ha Van Gaal valóban igazgatónk lesz. Ő biztos nem számíthat a Cruijff tábor szimpátiájára, de már van akkora egyéniség, hogy ez sem árthat neki. A másik, ha Frank de Boer ellene fordul. Erre csak akkor kerülhet sor, ha úgy érzi, hogy munkája az első csapatnál nincs megfelelően biztosítva. Mindkét esetben valószínű, hogy Cruijff végleg elhagy minket.
A Cruijff forradalom indokaival nem értettem egyet. Szerinte utánpótlás nevelésünk 20 éve pocsék. Azóta nem neveltünk fel Cruijff, Van Basten, Rijkaard vagy Bergkamp szintű tehetségeket. Szerintem Seedorf és Sneijder beférnének e sorba, de ekkora tehetségeknek születniük kell, amihez sok köze az edzőnek nincs. Azóta azért felnőtt nálunk a 95-ös nemzedék, majd olyan tehetségeket indítottunk útra, mint Ibrahimovic, Chivu és Vermaelen, akik komoly bajnokságokban is megállják a helyüket. A VB ezüstös válogatottban is sok az Ajax-ban nevelkedett. A forradalom a tavalyi Real elleni meccs után tört ki. Két legjobbunk, Suarez és Vertonghen nélkül valóban lemosott minket a Real. De a Real utána a Barca-n kívül mindenkit lemosott. Közben mi elég peches meccsen nem nyertünk az Arena-ban a Milan ellen (a kiegyenlítő gólt emberhátrányban kaptuk), majd valóban egyre rosszabbak lettünk. Nem tudni, hogy ebben a Cruijff tábor aknamunkájának mennyi szerepe volt. Azt is felhozták, hogy az Ajax 6 évig nem volt bajnok. Azért e 6 év alatt egyszer egy góllal egyszer, minden idők egyik legsikeresebb idénye ellenére, 1 ponttal, egyszer pedig 3 ponttal, ami egy meccset jelent, maradtunk le a bajnokságról. Azért ez pech is. Az utánpótlásról akkor panaszkodni, amikor rendre 6-7 saját nevelttel kezdünk, is túlzás. Lehet, hogy több hangsúlyt kellett volna új középcsatárok, szélsők kinevelésére fektetni, de emiatt nem kellett volna ennyi 'vérnek' folynia. Cruijff azt állítja, hogy vele 3-4 éven belül ismét Európa legjobbjai közé fogunk tartozni. Ez irreális cél. Oda olyan csapatok tartoznak, melyek évente minimum 50-60 millióért vesznek játékosokat, és általában nagy veszteséggel működnek. A nagy példa, a Barcelona sem kivétel ez alól. Ez számunkra követhetetlen út. Ha sok nagy tehetségünk lesz, azokat hamar el is fogják vinni. Az európai szubtop reálisabb cél. 10 évig, a 80-as évek második felétől is oda tartoztunk, két kiemelkedő évvel.
Ma már a válogatottak is edzettek, bár Van der Wiel csak nagyon röviden. A többi sérült; Bulykin, Boerrigter, De Jong és Ebecilio még külön edzett. Egyre valószínűtlenebb, hogy szombaton játszhatnak.
Bár Aissati jó hozzáállása és a sok sérült miatt ismét tagja a keretnek, De Boer hosszú távú terveiben nincs hely számára. Nyáron lejáró szerződését nem valószínű, hogy meghosszabbítjuk, és, ha a télen jelentkezik érte egy klub, lehet velünk beszélni.
Ligeon és Lukoki viszont új, jócskán feljavított szerződést írhatnak alá.
Tanulva a korábbi tévedéseinkből, a jövőben le fogunk igazolni fiatal tehetségeket a Jupiler Ligából, és az Almere City-ben hagyjuk őket beérni. Néhány éve nem mertük leigazolni Mertens-t és Chadli-t, mert féltünk, túl nagy lesz számukra színvonal különbség.
Egykori nagy tehetségünk, az immár 27 éves Daniel de Ridder talán megtalálta magát. 2005-ben közöltük vele, hogy a nagy konkurencia miatt, sok játékra nem számíthat, és kölcsönbe szerettük volna adni. Ehhez túl jónak érezte magát, és elment. Azóta, a 2006-os és a 2007-es U21 EB-n kívül sok sikere nem volt. Elmúlt nyárig 6 idényben összesen 69 meccsen jutott szóhoz. Leginkább a kispadon vagy a nézőtéren ült. 2007-ben visszahívtuk, de ő megint egy jobban fizető kispadot választott. Nyár óta a svájci Grasshoppers középpályása, és végre rendszeresen játszik. Úgy látszik nem is rosszul, mert jelölt a svájci bajnokság novemberi "a hónap játékosa" címre.
A bíróság szerdán 1-kor tárgyalja Cruijffék a 4 másik bizottsági tag ellen. Ők lehet, hogy nem lesznek ott, mert akkor fogadják a Real Madrid vezetőit. Nagyon rosszul jön ez ki. A bíróság valószínűleg csak másnap hoz ítéletet, de a szurkolók megint főleg ezzel lesznek elfoglalva, és nem a továbbjutás szempontjából nagyon fontos meccsel. Az Ajax hivatalosan úgy nyilatkozott, hogy sajnálják, hogy Cruijffék nem vették figyelembe kérésüket, és hagyták, hogy a tárgyalás a meccs napján legyen. Eszerint lett volna lehetőségük más időpontot választani? Kíváncsi vagyok a Cruijff tábor reakciójára.
A holland klubok 2 győzelemmel és 2 döntetlennel ismét sok UEFA pontot szereztek. Ebben az idényben egyelőre csak az angolok és a spanyolok eredményesebbek.
Az EL résztvevők megszenvedhetnek a hétvégén. A PSV a Kuip-ba megy, ahol tavaly 3:1-re kikapott. Bár a meccs legjobbja, Wijnaldum már náluk játszik, nem biztos, hogy nagyon meri törni magát. A szurkolók amúgy sem fogják barátságosan fogadni. A Feyenoord-nál kölcsönben lévő Bakkal viszont szeretné Rutten edzőnek megmutatni, hogy tévedett, amikor elengedte. Hogy ez elég lesz-e az egyre jobb formában lévő PSV ellen nem tudom. Ha a Feyenoord jó napot fog ki, nagy teljesítményekre képes. A szurkolók támogatásán nem fog múlni. Az AZ Heerenveen-be megy. Utolsó 11 bajnoki meccsén mindkét csapat veretlen. Utolsó legyőzője mindkettőnek a Twente volt. Nem lesz könnyű meccs az AZ-nek. Papíron a Twente esélyes Utrechtben, de az Utrechtnél ezt soha sem tudni, és mostanában a Twente-nél sem.
Megállapodtunk Davy Klaassen-nel 2012 nyarán lejáró szerződése meghosszabbításáról. Az új szerződés január elsején lép életbe, és 2016 június 30-ig érvényes.
Van der Wiel és Boerrigter nem játszhatnak. Ez a holnapi keret, melybe Ebecilio is csak az utolsó pillanatban került be. Van der Wiel szerdán valószínűleg már játszhat. Boerrigter és Siem de Jong remélhetőleg az RKC ellen léphetnek pályára. Boilesen és Bulykin is egyre közelebb van a visszatéréshez. Sigthórsson és Ooijer még nem.
Otthon a legkomolyabb kiesőjelölt, az Excelsior ellen nyerünk kell. Az Excelsior 10 emberrel fog védekezni, amit nem szeretünk, de, ha türelmesek vagyunk, előbb utóbb fel kell, hogy törjük az ellenállást. Nem lesz könnyű. Utolsó 4 meccsükön (az AZ elleni, egyelőre csak 45 percig tartott) csak 1 gólt kaptak.
Tegnap egy TV interjúban megszólalt az Ellenőrző Bizottság eddig csendben lévő, egyetlen női tagja, a jogász Marjan Offers. Arról beszélt, hogy a kinevezett edzőkkel, így Van Gaal-lal is, csak szóban állapodtak meg, mert addig nem köthetnek szerződést, amíg a Részvénytulajdonosok Közgyűlésén nem ismertetik ezzel kapcsolatos terveiket. A közgyűlés nem szavazhat erről, mert a bizottságnak csak bejelentési kötelezettsége van. A szóbeli megállapodás is jogszerű, így egy szerződésről mindenképpen kell tárgyalni. Persze, ha közben új Ellenőrző Bizottság lesz, nem tudni, mire vezetnek majd e tárgyalások. Ezért is szeretne a 4 tag legalább addig maradni, amíg nem írják alá a szerződéseket. Ez sikerülhet, mert a Részvénytulajdonosok nem küldhetik el őket, amíg pedig a bíróság azt teszi, ha egyáltalán, 1-2 hónap még eltelhet. Hogy ezen a szerdai bírósági tárgyalás valamit változtathat-e, még nem tudom. Biztos arról is írnak majd. Cruijff-ék, jogosnak látszó vádjára, hogy nem szóltak neki arról, hogy tárgyalnak Van Gaal-lal, két ellenérvet hozott fel. Cruijff sem szólt senkinek arról, hogy tárgyalt La Ling-gel Boeve-vel és Ophof-fal. Viszont szóltak neki, hogy tárgyalnak Van Basten-nel, mire pár nap múlva a De Telegraaf-ban olyan hangvételű cikk jelent meg róla, hogy azonnal elment a kedve az egésztől. Úgy néz, ki, hogy mindenkinek van igaza, de ez legtöbbször így van.
Pár napja hírek reppentek fel, hogy Van der Wiel komolyan tárgyal, esetleg már meg is állapodott a Valencia-val. Ma a De Telegraaf is ír erről. Eszerint Maduro hívta fel klubja figyelmét jobbhátvédünkre, és ő győzte meg Van der Wiel-t arról, hogy ez lenne számára az ideális következő lépés. Miután a Valencia jelentkezett nálunk, közöltük, hogy a télen nem engedjük el, de nyári átigazolásáról lehet beszélni. Engedélyt adtunk nekik, hogy tárgyaljanak ügynökével. A két klub fizetéseinek ismeretében arra számítanak, hogy Van der Wiel hamar meg fog velük állapodni. Van der Wiel állítólag közölte, hogy vagy marad, vagy a Valencia-ba megy. Más klub nem érdekli. A kért és a felajánlott ár még nagyon messze van egymástól, de a tárgyalások jó légköre alapján biztosra veszik, hogy meg fogunk tudni állapodni. Van der Wiel szerződése 2013 június 30-án lejár, és azt nem akarja meghosszabbítani, azaz a nyáron el kell adnunk.
Hétfőn a Jong Ajax - Jong AZ meccsen, ebben az idényben először, pályára lép El Hamdaoui.
Fred Grim, az A1 ifik edzője Klaasenről beszél. 10-esnek neveltük, de egy ideje az A1 átállt az első csapat stílusára (a Cruijff stílus), és egy védekező és két támadó középpályással játszik. Azóta Klaassen Eriksen szerű jobboldali támadó középpályás. Ebbe is hamar belejött. Mivel lábbal, fejjel nagyon gólerős, néha középcsatárként is kipróbálják. Grim és De Boer nem tartják kizártnak, hogy ez lesz az igazi posztja. Szép lenne végre egy igazi Ajax középcsatár az utánpótlásunkból.
Közben új szerződésről tárgyalunk több tehetséggel. Ezek De Sa, Lukoki, Denswil, Bouy és Dijks.
December 4 (Ajax - Excelsior 4:1)
A várhatóan kapuja elé tömörülő ellenfél ellen, a Roda ellen kétszer is bevált 3-4-3-as felállással kezdtünk.
Végig csak mi játszottunk (78%-os labdatartás!), és az Excelsior csak másodpercekre tudta megszerezni a labdát. Sok helyváltoztatással próbáltuk megtörni az ellenállást, de nem voltunk elég gyorsak, és sok pontatlanság volt a passzokban. Így az első 20 percben az Excelsior ritka ellentámadásai veszélyesebbek voltak, mint a mi akcióink. A gól azért elég hamar megjött. Eriksen átemelt a védőkön és a 16-oson belül lévő Vertonghen betalált. A 37-ik percben Scheiman beletalpalt Sulejmani-ba, amiért jogos pirosat kapott. Janssen szabadrúgása pontosan szállt Vertonghen fejére; 2:0. 10 ember ellen, ez a meccs már nem mehetett el. De Boer lecserélte a BL-ben szerzett két sárgája miatt Enoh-t, hogy Anita ott játszhasson, ahol szerdán is fog. A meccs után kiderült, hogy csak 3 sárga után jön eltiltás. Kicsit furcsa volt, hogy miért kellett ez a csere pár perccel a félidő lefújása előtt. Bár rosszabbak e cserétől nem lettünk, de azt hiszem, ez rossz jel volt. Ha az edző már 40 perc után szerdára gondol, akkor valahol tudatuk hátulján a játékosoknak is az a meccs jön már képbe. A kapott gólban minden védőnk benne volt. A rendszeresen elöl tartózkodó Vertonghen abban bízva, hogy vannak elegen hátul, nem ment vissza. Blind a levegőben alulmaradt egy csatárral szemben. Alderweireld sem avatkozott közbe. A beívelt labdára kimozdult Vermeer, de mivel az túl magas volt neki, visszalépett. Így viszont nem tudott már jól helyezkedni Maatsen fejesére. A Maatsen mellett álló Ligeon viszont fel sem ugrott, hogy zavarja. A szünetben le kellett cserélni a bedagadt lábfejű Aissati-t is. A játékkép csak annyit változott, hogy az Excelsior most már át sem jött a félpályán, míg nekünk egyre több helyzetünk volt. A harmadik gól előtt, sokadszor esett el Lodeiro (sajnos csak ebben hasonlít Suarez-re). Most sikerült becsapnia a bírót, aki 11-est ítélt. Sulejmani lövése a kapufáról bepattant. Nem sokkal később egy kb. 20 méteres szabadrúgás előtt Lodeiro kérte Janssen-t, hogy ő rúghasson. Rúghatott; 4:1. Első bajnoki gólja volt színeinkben.
Tipikus Ajax, hogy sírok egy simán megnyert meccs után, melyen a győzelmen kívül csak az számított, hogy senki ne sérüljön meg. Sajnos csak az első sikerült. Sulejmani, bár végigjátszotta a meccset, utána nagyon fájlalta bokáját, a piros lapot eredményező belemenés következtében. Aissati játéka sem biztos még. Van der Wiel játszik, a többi sérült még nem. Ha kívülük Sulejmani és Aissati sem játszhat, nem nőnek továbbjutási esélyeink.
Mivel az AZ és a PSV kikapott, ha a következő két meccsűnket megnyerjük, úgy fordulhatunk, hogy még a bajnokság sem lesz egy szokások tavaszi hajrával elérhetetlen. Különösen az egyre kevésbé meggyőzően játszó AZ súlyos veresége lehet egy rossz sorozat kezdete. Úgy legyen!
Vermeer-nek kevés dolga volt. A gólnál nem volt meggyőző.
Anita kezdetben az egész jobboldalt bejátszotta. Később Enoh helyén is jó volt. Hogy a kapott gólnál Alderweireld hibázott-e, nem tudom. Sok dolga hátul nem volt. Labdái néha jó helyre mentek, néha nem. Vertonghen 2 gólt szerzett, de a végén azt mondta, hogy mind a kettőt odaadta volna azért, hogy, ha tartottuk volna hátul a nullát. Igaza volt. A védő feladat, hogy hátul jó legyen. Csak, ha ez sikerült, érdekes, hogy elöl milyen volt. Blind inkább balszélső volt, mint védő. Annak nem volt rossz. Hátul viszont Maatsen, amíg a pályán volt, rendre faképnél hagyta. Ligeon a gólnál elfelejtett felugrani, és hátul néha bizonytalankodott. Elöl jó volt, volt egy kapufája is.
Enoh néha ijesztő dolgokat művelt. A Real ellen gondolom, nem lesz ilyen könnyelmű.
Eriksen már 8 (egyes statisztikák szerint 9) gólpassznál tart. Voltak jó akciói, labdái, de jó lenne, ha néha egyszerű megoldást is választana. Azt mondja, dolgoznak ezen. Janssen a másik véglet. Ritkán kockáztat, így kevés hibával játszik, de így nem is elég domináns. Azért voltak nagyszerű labdái, jó lövései, szabadrúgásai, szögletei.
Sulejmani sokat mozgott, sokat cserélt helyet Lodeiroval, Eriksennel, de nagy hibaszázalékkal játszott. Még a 11-est is majdnem elszúrta. Mindenesetre már 10 bajnoki gólnál tart, ami 13 meccsen nem rossz. Eddigi legeredményesebb idényében, 2007-2008-ban, 35 meccsen 15 gólig jutott. Ezután vettük meg. Most gondolom megjavítja e csúcsát. Persze az nem nagy szó, hogy 22 évesen végre jobb, mint 19 évesen volt. Lodeiro-val, mint középcsatárral elöl jól kombinálunk, de, ha hátrébb húzódik, legtöbbször senki nem veszi át a helyét, így hiába megy a labda a 16-oson belülre. Másik gond ezzel a rendszerrel az, hogy liliputi csatáraink miatt nem lenne értelme klasszikus szélsőkkel (Boerrigeter) játszani, mert a beadásokat nem lennének képesek fejjel elérni.. Aissati jó volt, kár, hogy megsérült. Ebecilio olyan volt, mint máskor, és ez nem dicséret. Klaassen most is jó benyomást keltett.
A forduló a Heracles 7:0-ás győzelmével kezdődött a táblázat utolsó helyén álló VVV ellen. És micsoda gólok! A Heracles otthon jó, középpályásai, Overtoom és Duarte a holland szubtop legtöbb csapatában is megállnák helyüket. A VVV utolsó helye meglepő. Játékos anyaguk sokkal jobb, mint az előttük álló Excelsior-é, De Graafschap-é vagy akár RKC-é.
A PSV már évek óta nem képes rangadót nyerni. Amióta Rutten az edzőjük egyszer nyertek, sajnos épp ellenünk; 4:3-ra. Bár tavaly kétszer is nyertek az AZ ellen, és otthon 10:0-ra verték a Feyenoord-ot, de akkor azok a meccsek nem voltak rangadók. A 10:0-nak nagy ára lett, mert azóta a Feyenoord mindkét meccsen háromszoros bedobással játszott ellenük, és nyert is. Azért a Feyenoord nem egy nagy csapat. Csak a középpályájuk és máskor bizonytalan kapusuk, Mulder volt igazán jó. Viszont lelkesek, agresszívek voltak. A kihagyott helyzetek alapján azért a PSV is nyerhetett volna. Van Marwijk ott volt, és láthatta, hogy Bakkal, aki a válogatott Strootman leigazolása után feleslegessé vált Eindhovenben, teljesen kikapcsolta a Strootman-t, és emellett a kapura is veszélyes volt. A 20 éves Clasie is a mezőny jobbjai közé tartozott, és a válogatott Wijnaldum sokszor alulmaradt vele szemben. Bár Wijnaldum még így is a legjobb PSV-s volt. Az első gólt rossz passzával okozó, amúgy észrevehetetlen csapatkapitány, Toivonen, jogos lecserélésekor, nem volt hajlandó kezet fogni sem a helyette bemenő Lens-szel, sem Rutten edzővel.
Az Heerenveen 5:1-es győzelmével az AZ ellen senki nem számolt. Teljesen megérdemelt volt. Az AZ-es Beerens nem tudta megmutatni, hogy Heerenveen-ben jogtalanul került Narsingh miatt a kispadra. A 60-ik percben le is cserélték. Narsingh épp az AZ-ben volt ifi, de ott nem tudott betörni. A Heerenveen legjobb játékosa, a balszélső Assaidi, sérülés miatt nem játszhatott. Helyén a nyáron az AZ által könnyűnek találtatott (egy pár hetet ott volt próbaidőre), volt Feyenoord ifi Van la Parra játszott. Ő lőtte az első gólt. Az AZ szerdán játssza le az Excelsior ellen köd miatt félbeszakadt meccs második félidejét. Kisebb ellenfeleiket lassan szokták felőrölni, így félnek, hogy 45 perc erre nem lesz elég. Állítólag azt tervezik, hogy bemelegítésként a 11 kezdőjátékos 45 percet egy másik 11 ellen fog játszani, hogy az igazi meccsre jól bemelegedjenek.
Mi augusztus 26 óta először nyertünk hazai bajnoki meccset (Vitesse 4:1). Itt volt az ideje! Még mindig nagy a hátrányunk, de, ha ennyi sérülttel a téli szünetig ennél már nem lesz nagyobb, akkor a teljes kerettel azt akár még le is dolgozhatjuk.
Kölcsönben lévő játékosainknak nem nagyon megy. Sneijder tegnap végig a kispadon ült. Bonevacia és Jozefzoon általában kispadosok, de most kezdhettek. Nem várhatták meg a pályán a meccs végét. Castillion 90 percet játszott, de ez volt minden. Csapataik, az Utrecht, NAC és az RKC simán kikaptak. A Boca Junior-ban játszó Cvitanich viszont a bajnokságot eldöntő meccsen, két góllal fontos szerepet játszott csapata győzelmében, és így bajnokságában. Csak rajtuk múlik, hogy a nyáron megveszik-e. Tulajdonképpen Lodeiro szerű középcsatárnak ő lenne az igazi. Mozgékony, mint Lodeiro, de emellett gólerős is, és bár nem túl magas, jól is fejel, így neki még beadni is érdemes. Persze, ha mindenki ép, akkor a kispadon sem lenne számára hely. Azzal nem számolhattunk, hogy egyszerre lesz minden középcsatárunk sérült.
A Vitesse a bajnokság végéig leigazolta a PSV, jelenleg szerződés nélküli volt középcsatárát, a brazil Reis-t. Súlyos sérülés miatt egy éve nem játszik, de már edz. Ha játszani is tud, meghosszabbítják szerződését. A PSV kb. egy hónapja meghívta ügynökével, hogy egy új szerződésről tárgyaljanak. Fizették kettejük útját Braziliából és persze tartózkodásukat is e pár napra. Azt nem tudták, hogy Eindhovenből azonnal Arnhembe mennek, ugyancsak egy szerződésről tárgyalni. ügy látszik ott többet ígértek nekik. A PSV csalódott. Abban bíztak, hogy Reis figyelembe veszi, mennyire támogatták sérülése alatt, és azelőtt mennyi segítséget kapott tőlük, hogy leszokjon a kábítószerről.
A Jong Ajax Alkmaarban 1:0-ra kikapott az AZ-től. EL Hamdaoui 65 percet játszott. Látszott rajta, hogy fél évet kihagyott.
Alderweireld bicegve, korábban hagyta abba a mai edzést. Combsérülést szenvedett; hetekre kiesett. Bulykin és Sulejmani rendesen edzettek, így holnap bevethetők, bár nem hinném, hogy Bulykin kezd. Aissatiról holnap döntenek, de nem valószínű, hogy játszhat. Hogy ki kezd Alderweireld helyén, még nem tudni. A keretbe Van Rhijn került helyette, de ő nem kezd, mert tegnap 90 percet játszott a Jong Ajax-szal. Blind lesz a megoldás. Legvalószínűbb, hogy középen (bár akkor két ballábas középhátvédünk lesz), de lehet, hogy a baloldalon, mely esetben Anita lesz Vertonghen párja. A délutáni tárgyalásra, akármilyen fontosnak is tartja annak kimenetelét, sem De Boer sem segédei (pl. Bergkamp) nem mennek el. Az esti meccs fontosabb.
De Boer is kezdi úgy gondolni, hogy ennyi sérült, nagy részük izommal, nem lehet véletlen. Egy éve az egész őszi idényben nem volt sérültünk. Mindenesetre komolyan keresik az okot.
Tárgyalunk a Valencia-val Van der Wiel-ről. Ügynöke szerint hamar meg fogunk állapodni, és a következő bajnokságban Van der Wiel a Valencia játékosa lesz. Kb. €10 millió lesz az ára, ami egy védőért, akinek már csak egy évre van szerződése, nem kevés.
Ma délben egykor Haarlemben megkezdődött Cruijff, Jonk, Bergkamp és az általuk kinevezett edzők és egyéb funkcionáriusok pere az Ajax ellen. A 3 igazgató kinevezése szerintük nem volt szabályos, és kérik a bíróságot, hogy a kinevezéseket semmisítse meg. Az Ajax ügyvédje szerint minden szabályosan zajlott. Beismerte, hogy nem volt szép, Cruijff-ot nem értesíteni arról, hogy Van Gaal-lal tárgyalnak, de nem volt más lehetőségük, mert Cruijff előtte már megakadályozta Van Basten kinevezését is, és Van Gaal sem járt volna jobban. A bíróság hétfőn 11-kor, 3 órával a részvénytulajdonosok évi közgyűlésének kezdete előtt hirdet ítéletet.
Bulyikin (az év legjobb külföldön játszó orosz játékosának választották) ma maximum 10 percet képes játszani. Ilyet még nem hallottam. De Jong és Boerrigter vasárnap Waalwijk-ben még biztos nem játszhatnak. Talán egy hét múlva az Arena-ban az ADO vagy utána az AZ elleni kupameccsen, bár szerintem azon a meccsen már nem fog De Boer kockáztatni.
Orvosi karunk főnöke Edwin Goedhart. 2002-2008 között nálunk volt, majd Van Gaal az AZ-be hívta. Egy évig volt ott, amíg Van Basten volt az edzőnk. Jol visszahozta, bár úgy tudom, a Cruijff tábor szeretne megszabadulni tőle. Goedhart szerint a sok sérülés oka a zsúfolt program és a keret játékosainak fiatal kora. Emellett sokszor előfordul, hogy egy új edzőnek az elődjétől eltérő hozzáállása is sérüléseket okoz. Szerintem egyik érv sem állja meg a helyét. Egy éve a VB majd a BL selejtezők miatt sokkal zsúfoltabb programunk volt, játékosaink még fiatalabbak voltak, mégsem volt ennyi sérültünk (több VB résztvevő rossz formában volt, de csak De Zeeuw és Lodeiro voltak sérültek, és ők még a VB-n sérültek meg. De Boer pedig már egy éve az edzőnk. Csak most jönne ki, hogy más, mint Jol volt? Goedhart emberei nem mind ugyanazok, mint Jol alatt voltak. Épp az a terapista, aki Jol alatt a sérültekkel foglalkozott, úgy tudom vele ment, és lehet, hogy más változás is volt. Remélem, rájönnek, hogy ez-e az ok, vagy valami más.
December 8 (Ajax - Real Madrid 0:3 összefoglaló)
Magunkhoz ragadtuk a kezdeményezést, de a végső passzok rosszak voltak, illetve nem a legjobb pozícióban lévő játékos felé ment a labda. A Real hatékonyabb volt. A 14-ik percben Kaka labdája Vermeerrel szemben találta Callejont, aki kapusunk lába között talált a kapuba. Egy perc múlva a madridi kapuban volt a labda. Van der Wiel lövése kipattant a kapusról, és Lodeiro a kapuba fejelt. A partjelző lest látott. Nem volt az. Pár perc múlva Anita lövését Sulejmani mellel a kapuba tolta, de a partjelző megint lest intett. Megint tévedett. Vertonghen tiltakozásért sárgát kapott. Már ez megtörhette a fiúkat, de a szünet előtt még Higuain is betalált, és közben 10 zágrábi ellen 1:1-re állt a Lyon. Ennyi pech után, már tartani lehetett a legrosszabb forgatókönyvtől, ami végül be is jött. A Real még próbálkozott hosszú labdákkal, de vagy a védők voltak helyükön vagy Vermeer. Vertonghen egy szögletből alig fejelt mellé, Sulejmani jó helyzetben szép gólt akart lőni, de labdája a felső kapufáról pattant vissza, majd Ebecilio lőtt jó helyzetben gyengén. Aztán lassan kialudt a tűz. Pedig a pályán lévők nem is tudták, hogy hogy alakul a meccs Zágrábban. Továbbra is támadtunk, de elöl rendre rossz megoldást választottunk. De Boer beküldte Bulykint majd Klaassent, de ez sem segített. A fiúk csak 7:1-nél tudták meg, hogy mindennek vége. Hogy ezután kaptunk még egy gólt, már senkit sem érdekelt.
Kezdjük magunkkal. Gyermeteg védekezési hibákból kaptuk a gólokat. Az első gólnál Callejon Anita háta mögül futott el, és Anita még csak meg sem próbálta utolérni, zavarni. De Vertonghen sem zavarta a labdát adó Kaka-t, pedig nem állt messze tőle. A második gól előtt Higuain indult el Anita oldaláról. Anita most is csak állt, de Blind sem helyezkedett jól. Elöl pedig nem voltunk elég okosak. Ezzel együtt ezt a meccset a partjelző lopta el tőlünk. 2:1-es vezetés után, nem hiszem, hogy kikaptunk volna, hiszen akkor nem kellett volna már annyira támadóan játszanunk. A második félidőben egy jó csere talán segített volna, de a kispadon a maximum 10 percre bevethető Bulykinon kívül csak ifik voltak. Azoktól nem lehetett volna elvárni, hogy megfordítsák a meccset. Azért furcsállottam, hogy pont a jobbak közé tartozó Lodeiro lett lecserélve, és azt is, hogy De Boer nem küldött be másik szélsőt. A védelem sem jól állt fel. Sajnos Alderweirelden kívül csak egy vérbeli védő van a keretben; Ooijer, de ő is sérült. Az eredetileg középpályás Vertonghen időközben megtanult jól védekezni. Jobb lett volna, ha ritkábban hagyja magára Blind-et, pontosabban, ha ő lett volna a rendre hátul maradó védő. De már azzal is, hogy Blind baloldali középhátvéd volt, megváltozott Vertonghen szerepe, akinek így a jobboldalon segített be. Ha még a felfutásokat is megtiltotta volna neki De Boer, akkor az egész csapat másképp játszott volna, mint máskor. Érthető, hogy ezt nem akarta.
Hogy Zágrábban mi történt a szünetben, talán soha nem tudjuk meg. Tény, hogy a Dinamo ellenállása teljesen megszűnt. A kapus a második félidőben talán egy labdát nem fogott meg, és a védőket láthatólag nem is zavarta, amikor újabb gólt kaptak.
Kicsit furcsa, hogy az 5-ik gól után a horvát Vida rákacsintott a gólszerző Gomis-ra. A francia szerencsejáték hatóság e kép alapján vizsgálatot akar indítani. Persze ez inkább utal bundára, mint fogadásra. 2006-ban BL selejtezőben olyan gyanús kapushibákkal kaptak ki 3:0-ra az Arsenal-tól, hogy az UEFA vizsgálatot indított ellenük. A 2009-es horvát kupa döntő után a horvát szövetség indított vizsgálatot. Két gyanús piros lap, és két jogtalan 11-es volt az ok. 2009-ben az EL-ben egy csoportban voltak velük. Az utolsó meccs előtt még volt esélyük a továbbjutásra. Ehhez minimum nyerniük kellett a Temesvár ellen. Egy temesvári játékos később azt mondta, hogy egy zágrábi fél millió euro-t ígért neki, ha 11-est okoz. 3:0-ra nyertek, de mivel mi kikaptunk az Anderlechttől, az Anderlecht jutott tovább velünk. Eddig egyszer sem sikerült rájuk bizonyítani bármit is. Különben az is lehet, hogy a Dinamo kritikán aluli játéka az edző ellen irányult, akit még tegnap este menesztettek is. Mindenesetre írásban kértünk magyarázatot az UEFA-tól. Az nem valószínű, hogy a meg nem adott gólok, és a zágrábi furcsa meccs egy összeesküvés részei lennének.
Lyon-ban is, most is annyira tartalékosak voltunk, hogy csoda, hogy ennyire helyt tudtunk állni. Sajnos ez nem volt elég. Azt azért mondhatjuk, hogy pechesek voltunk, és ezt a végkifejletet nem érdemeltük meg.
Most De Boer-nak lelket kell öntenie a fiúkba, hogy vasárnap Waalwijkben ne legyen baj.
Mivel nem vagyunk bent a legjobb 4 csoport másodikban, így az EL csoport másodikakkal kerülünk a 16-ikai sorsoláson egy kalapba. A kiesés által lemaradtunk €3 millió prémiumról, és egy forduló UEFA TV pénzeiről. Az Arena bevételei következő ellenfelünktől függnek. Az EL-ben is van elég látványos ellenfél.
Vermeer talán az első gólt védhette volna, bár, akkora helyzetet jó csatárnak illik kihasználnia.
Van der Wiel elöl hátul jó volt. A meccs alatt egy kézcsontja eltört, így lehet, hogy ő is kiesett egy időre. Vertonghen az első gól előtt túl későn zavarta Kaka-t. Különben elöl, hátul jó volt. Blind talán egyik gólért sem volt elsősorban hibás, de az első kettőnél azért rosszul helyezkedett. Ezen kívül sokat szerelt, sok labdát megszerzett, és minden labdája jó helyre ment. Jó középhátvéd, de csak akkor, ha mögötte egy igazi védő játszik. Leghátsó védőnek nem jó. Anita mindkét gól előtt hagyta emberét elmenni. Különben ő sem volt rossz, de így nagy szerepe volt a vereségben. Ezen a szinten nem igazi védő.
Enoh rengeteg labdát megszerzett, és általában szabályosan. Pechje, hogy az ő szerepében nem szabad labdát veszíteni, mert az mindig életveszélyes. Most szerencsére, a szokásosnál kevesebb labdavesztéséből nem lett baj.
Eriksen volt a kapura a legveszélyesebb, de gyakran túlcipelte a labdát, és igazi jó passza sem volt. Janssen megint biztosra játszott. Keveset hibázott, de, különösen ilyen meccseken, ennél többre lenne szükség. Sulejmani harcos volt, de nem volt jó. Lodeiro rengeteget mozgott, nem sok rossz labdája volt, és gólt is fejelt, bár nem adták meg. Ebecilio hátul sokat szerelt, és a 16-osig elöl is jó volt. Beadásai, lövései nem voltak jók. Általában nem a legjobb pozícióban lévő társának adta a labdát, amivel ígéretes támadásokat tett tönkre. Bulykin és Klaassen nem jelentettek pluszt.
Van Gaal tegnap hazaérkezett Amszterdamba távol-keleti vakációjáról. A jelenlegi helyzetről nem volt hajlandó beszélni. Nem akar a Bayern-nel tárgyalni, így július 1 előtt biztos, hogy nem kezd nálunk. Hétfőn talán kiderül, hogy lesz-e ő egyáltalán az igazgatónk.
Van der Wiel, bekötött kézzel, talán játszhat Waalwijk-ben. Holnap döntenek. Nem írnak Aissati-ról semmit, ami azt is jelentheti, hogy ő is játszhat.
Még mindig a szerdai meccsekről írnak, beszélnek. Állítólag a szünetben heves vita volt a zágrábi öltözőben az edző és a játékosok között, és a játékosok az edző elleni tiltakozásként voltak olyan pocsékok. Persze ez előtt Madridban is a 9-ik percben már 3:0 volt, és az sem rajtuk múlt, hogy ellenünk megúszták Zágrábban 2:0-lal. Más kérdés, hogy a Lyon ennyi gól már évek óta nem lőtt. Akárhogy is, ismét kiderült, hogy a csoportmeccsek utolsó fordulói sok irreális eredményt szülhetnek. Hiszen, ha döntetlent csinálunk a tartalékos Real ellen, ami, ha megadják a 2 gólt, meg lehetett volna, akkor a Lyon érezhette volna magát megkárosítva. De az Arsenal is tartalékos csapattal kapott ki Athénben, és így majdnem a Dortmund jutott tovább. Ha a bíró megadja 2 gólunkat, illetve, ha Anita koncentráltabban játszik, akkor továbbjutottunk volna. Persze azért szép lenne, ha kiderülne, hogy pénz áll a 7:1 mögött. Sokra nem mennénk ezzel, de mégis.
A Lyon 4-ik és 7-ik gólja különben lesből született. Az összefoglalóból illetve e képekből ez egyértelmű.
Az NEC megállapodott a Swansea City-vel volt játékosunk John Goossens januári átigazolásáról. Gondolom mi is kapunk valamit az árából. Sok nem lesz, mert csak júniusig volt szerződése. Arról írtak, hogy a Feyenoord is érdeklődött, de ők nem jelentkeztek érte.
Másik volt, igaz idősebb, játékosunk, Andy van der Meyde a legmagasabb szinten játszó amatőr WKE-hez szerződött.
Gelderland tartományban Theo Janssen-t választották az év sportolójának. Amikor a díjat átvette, azt mondta, hogy a Vitesse még mindig a csapata, és, ha kell nekik, lehet vele beszélni. Gondolom, nem januárban akar elmenni.
Azt olvasom, hogy a Van Gaal-lal kötött szóbeli megállapodás (mely jogerős), azt is tartalmazza, hogy, ha végül nem kötünk vele szerződést, egy évet azért ki kell neki fizetnünk. Drága buli lesz tehát, ha Cruijff-ék nyernek. Gondolom a másik két igazgatót sem lehet csakúgy elküldeni. Igaz, Jol, Van den Boog és De Toekomst edzői, vezetői sem mentek el ingyen. Lassan Messi-re alkudhatnánk, a sok végkielégítésből.
Bert van Marwijk aláírta új, a 2016-os VB-vel lejáró szerződését. Ugyanakkor közölték, hogy a válogatott csatáredzője René Eikelkamp lesz, aki többek között a PSV-nek is volt középcsatára. Kicsit furcsa a válogatott körüli sok PSV múltú edző. Cocu, Faber és most Eikelkamp.
Sigthórsson még januárban sem edzhet, így nem játszhat Alkmaarban az AZ és Rotterdamban a Feyenoord ellen sem. Nem jó hír.
Bár a szerdai kiesést, illetve körülményeit, nem lesz könnyű megemészteni, remélem holnap Waalwijkben már elég motiváltak leszünk ahhoz, hogy nyerjünk. Az RKC látványos kezdés után kezd visszaesni arra a helyre, ahova tartoznak. De a mostanában elvesztett pontok ellenére, még mindig nem rosszak. Kihúzták döntetlenre otthon a Groningen, idegenben a Heerenveen ellen, és a Feyonoord sem biztos, hogy nyert volna Waalwijkben 2:1-re, ha 1:0-as megérdemelt RKC vezetésnél nem állítják ki (jogosan) Braber-t. Viszont múlt héten simán kikaptak 4:0-ra Arnhem-ben a Vitesse-től. A csapat motorja Sno, akinek tavaly nálunk lejárt a szerződése, és elengedtük.
Janssen meglepődött, hogy hír lett abból a kijelentéséből, mely szerint szívesen visszamenne Arnhembe. Erről csak az Ajax után lehet szó, ahol minimum szerződése lejártáig szeretne maradni.
Janssen különben beteg (gondolom megfázás), így nincs bent a holnapi keretben. Bent van viszont Van der Wiel és a sérüléséből felépült Aissati.
December 11 (RKC - Ajax 0:1)
Klaassen kezdett Janssen helyén. 3 védővel játszottunk, Anita középen Sno-t kellett volna, hogy semlegesítse. Nem sikerült neki, és ez rányomta bélyegét a meccsre. A 2-ik percben Anita gyenge bedobását Blind alig érte el, majd túl gyengén adott haza. Castillion elcsípte a labdát, de szerencsénkre elhamarkodottan lőtt. Nem sokkal később Sno elvette a labdát Anita-tól, és egyedül tört volna a kapura, ha Wegereef bíró nem látta volna szabálytalannak szerelését. Nem biztos, hogy az volt. Aztán Vertonghen ment a középvonal körül nyújtott lábbal egy RKC-sbe. Sárgát kapott, de joggal szentségelt Castillion, mert mire a bíró fújt, már több méteres előnnyel futott a labdával Vermeer felé. Aissati és Sulejmani rendre középre húzódtak, ahol így nagy volt a zsúfoltság. Lodeiro és Klaassen rendre helyet cseréltek, és ez jó volt. Az első veszély az RKC kapujára Vertonghen jól eltalált lövése volt a 20-ik percben. A nagyszerűen védő Zoet szögletre mentett. De Boer beszólt, hogy Sulejmani és Aissati is cseréljen helyet. Jobbak lettünk, és, ha szerencsésen is, de megszereztük a vezetést. Eriksentől nem tudták elvenni a labdát, erős beadása egy RKC-s lábról kapujukba pattant. Míg szerdán minden ellenünk volt, most, az első félidőben nem panaszkodhattunk a szerencsére. Szünet után megint az RKC nyomott. Lassan feljöttünk, és Lodeiro-t néhány napon belül másodszor fosztották meg les címén egy szabályos góltól. A 16-oson belül egy védő most több méterrel állt mögötte. Pár perc múlva Klaassen kígyózott át a védelmen, majd amikor már csak a kapussal állt szemben, hátulról elkaszálta őt Bandjar. Piros és 11-es, melyet Sulejmani gyengén lőtt, és Zoet tudott menteni. Még 25 perc volt hátra, de már megelégedtünk az 1:0-lal, és alig csináltunk valamit. A 98-ik percben Vertonghen és Vermeer együtt mentek a labdára, és Sno ezt majdnem kihasználta. A 92-ik percben Van der Wiel teljesen feleslegesen hazaadott, és Vermeer rossz kirúgásából majdnem gólt kaptunk. Ezt is megúsztuk, és hazavihettük a három pontot.
Úgy látszik a szerdai csapást még nem sikerült feldolgozniuk a fiúknak. Legtöbbünk feje nem a pályán volt. Az RKC számolt ezzel, és tudta, hogy agresszív játékkal zavarba hozhatnak minket. Persze ezt 90 percig nem bírhatták. Szerencsénkre, amíg bírták, nem találtak be. Később, legalább is az utolsó 5 percig, alig jöttek át a félpályán, és, ha Lodeiro gólját megadják, valószínűleg 4-5 góllal nyerünk. Így örülhettünk, hogy 1:0 maradt. Rengeteg rossz labda volt végig jellemző a játékunkra. Tipikus volt az utolsó percekben Blind bedobása, mely úgy ment ki, hogy senki nem ért hozzá. Talán Janssen is hiányzott, aki, ha nem is játszik látványosan, de nyugalmat, rendszert visz a játékunkba. De nyertünk, ami az utolsó években BL, EL meccsek után idegenben ritkán sikerült. Most kétszer egymás után nyertünk, ráadásul mind a kétszer nullra. Van egy hetünk, hogy nyugisan felkészüljünk az ADO elleni hazai meccsre. Ott már nem lesz kifogás, ha rosszak leszünk. Szegény RKC. Kikaptak Eindhovenben a PSV-től, otthon AZ-től, a Feyenoordtól és tőlünk, de egyszer sem érdemelték azt meg.
Vermeernek nem sokat kellett védenie, mégis ijesztően rossz volt. Szinte nem volt kirúgása, kidobása, amelyik jó helyre ment volna. Rendre vagy ellenfélhez, vagy olyan játékoshoz játszott, aki felé fordulva várta a labdát, és volt a közelében valaki, aki miatt veszélyes volt megfordulnia. Vermeer mentségére szóljon, hogy túl gyakran adtak védőink haza, és nem is mindig jól. Ezzel együtt valami nem stimmel nála mostanában.
Van der Wiel volt egyik legjobbunk. Utolsó, felesleges hazaadását leszámítva nem nagyon hibázott, és elöl is veszélyesebb volt, mint legtöbb csatárunk. Vertonghen is 1-2 könnyelműséget leszámítva jó volt. Blind, bár nemrég azt mondta, többé nem akar a baloldalon játszani, most mégis balhátvéd volt. Első labdájából majdnem gólt kaptunk. Ezután szinte semmit nem mert már csinálni.
Enoh ijesztő labdavesztésekkel kezdett, és félő volt, hogy megkapja 5-ik sárga lapját. Később kicsit összeszedte magát. Anita nem tudta tartani Sno-t.
Eriksen a gólt megelőző akciót leszámítva nem sok jót csinált. Klaassen-nek jó megmozdulásai voltak. Volt egy nagyon jó lövése, és 11-est is kaptunk általa.
Sulejmani-nak ezen a meccsen szinte semmi nem jött be. Két jó beadása azért volt, melyből Klaassen egyszer fölé fejelt, egyszer pedig kapásból jól lőtt kapura. Nagy gól lett volna, de csak jó védés lett. Lodeiro sokat mozgott, hol 10-es volt, hol 9-es, a labdát jól tartotta, és lassan gólerős is lesz, bár jó lenne, ha a bírók többé nem akadályoznák meg, hogy góljai a statisztikákba is bekerüljenek. Aissati addig jó volt, amíg be nem adott. Beadásai azonban pocsékok voltak. Bulykin nem értékelhető, de Ebecilio sajnos igen. Nem sokat játszott, de ezalatt feltűnően sok rossz labdája volt.
Az előttünk állók az EL meccsek miatt tegnap játszottak, és, bár az AZ-et leszámítva, megszenvedtek érte, nyertek. A Feyenoord nem nyert Utrechtben, így 2 ponttal elhúztunk tőlük. Jövő héten a Twente lesz a vendégük. Mivel a Twente az EL-ben már csoportgyőztes, legfontosabb játékosaikat pihentetik az utolsó csoportmeccsen. Azért remélem, a Feyenoord őket is elveri. Nálunk Janssen biztos, Boerrigter valószínűleg játszhat az ADO ellen. Ha nyerünk az ADO ellen, akkor még szép hétvégénk lehet, mert a PSV Heerenveenbe, az AZ pedig Breda-ba megy. Mindketten nem fognak nyerni; remélem.
Ítéletet hirdetett a bíróság. Van Gaal-ék kinevezése nem volt semmilyen szabállyal ellenes, és Cruijff-ék érve, hogy ezzel a Ledenraad által elfogadott technikai elképzeléseket megtorpedózták volna, sem látszik bizonyítottnak. De mivel a Részvénytulajdonosok ma nem dönthetnek az Ellenőrző Bizottság sorsáról, megtiltották nekik, hogy amíg ez meg nem történik, véglegesítsék e kinevezéseket. A Részvénytulajdonosok legközelebb 60 nap múlva ülhetnek ez ügyben össze. Akkor valószínűleg megvonják bizalmukat az Ellenőrző Bizottságtól, hiszen a részvények 73%-át képviselő Ledenraad gyakorlatilag már ezt tette. Új bizottságot neveznek ki. Ha az Cruijff párti lesz, akkor Van Gaal-ék nem lesznek igazgatók. Persze ez pénzbe fog kerülni, de ez nem számít. Cruijff-ék ugyan vesztettek, de hosszú távon valószínűleg nyertek.
Tegnap a bíró ugyan Van Gaal-ék kinevezését szabályosnak tartotta, és Cruijff-ék 6 vádjából 5-öt alaptalannak nyilvánított, mégis úgy döntött, hogy a per költségeit az Ajax-nak kell fizetnie, és Van Gaal és Sturkenboom kinevezését igazgatónak, illetve ügyvezető igazgatónak felfüggesztette. Mivel Blind-et technikai igazgatónak, és Sturkenboom-ot addig vezérigazgatónak, amíg Van Gaal nem lép funkcióba a még funkcióban lévő igazgatók nevezték ki, ezek a kinevezések jogerősek. Az Ajax még mérlegeli, hogy fellebbezzen-e. A Részvénytulajdonosok évi közgyűlésén Cruijff-ot hatalmas taps köszöntötte. Hívei nagy többségben voltak. Többen felszólították Ten Have-t és társait, hogy mondjanak le, de ők erre, mondván, hogy a bíróság szerint semmi hibát nem követtek el, nem voltak hajlandók. A Ledenraad által nemrég kinevezett ideiglenes 'bizottság' valószínűleg a héten összehívja azt. 42 nap múlva összeülhetnek. Ha a Felügyelő Bizottság lemond, akkor a Ledenraad, illetve az őket képviselő ideiglenes bizottság nevezhet ki új bizottságot. Ha a Részvénytulajdonosok menesztik őket, akkor a bíróság nevez ki újat. Egyik esetben sem tudni, melyik oldalon fog állni az új bizottság.
A Részvénytulajdonosok Közgyűlésén főleg a klub illetve a részvénytársaság működéséről beszéltek. Elhatározták például, hogy Amszterdam repülőterén, Schiphol-on is nyitnak Ajax Fanshop-ot. Gazdasági igazgatónk, Jeroen Slop abban bízik, hogy januárban a KNVB visszahelyez minket a harmadik, azaz a legmagasabb gazdasági kategóriába. A tőzsde keretében működő Részvénytulajdonosok Országos Szövetségének képviselője megkérdezte Cruijff-ot, hogy mit szól az éves beszámolóhoz. Cruijff közölte, hogy őt csak a foci érdekli, és ilyesmit nem olvas. A kérdező később azt mondta, hogy sok közgyűlést látogatott már meg, de először találkozott olyan Ellenőrző Bizottsági taggal, aki az éves beszámolót a közgyűlés kezdete előtt nem olvasta el.
Miután szombaton Eindhovenben az A1 Victor Fischer góljával 1:0-ra nyert a PSV ifijei ellen, tegnap a De Toekomstban a Jong Ajax 4:1-re verte a PSV tartalékjait.
Danny Blind több ifi játékossal tárgyal új szerződésükről, és a hó végéig mindegyikükkel meg szeretne állapodni. Közben a Valencia jelentkezett Van der Wiel-ért. Csak a nyáron vihetik el, de amennyit ajánlottak érte, az nem lehet tárgyalási alap. Blind szerint az kimondottan sértés volt Van der Wiel irányába. Gondolom, még visszajönnek.
De Boer két nap szabadságot adott a vasárnapi kezdőcsapat tagjainak, így ma is csak főleg a Jong Ajax játékosok és a sérültek edzettek. Boerrigter arra számít, hogy 1-2 napon belül csatlakozhat a kerethez. De Jong állapota is gyorsan javul. Nem tudom, hogy a kupameccsen már bevethető lesz-e.
December 28-án lesz La Ling becsületsértési pere Ten Have ellen. Ten Have a Ledenraad gyűlésén azt is felhozta La Ling ellen, hogy pénzt ígért az előző igazgatónak, Van den Boog-nak, ha leszerződtetjük egy játékosát. La Ling ezt tagadja.
Cruijff-ék perének tárgyalásán kiderült, hogy Van Gaal feltétele volt, hogy amíg meg nem állapodik a 4-gyel, addig senki, így Cruijff se tudjon arról, hogy tárgyalnak. Utána viszont azt szerette volna, hogy mielőtt nyilvánosságra hozzák kinevezését, Cruijff-ot is értesítsék erről. Ezt nem tették meg. Ki tudja, mi lett volna? Szerintem nagyrészt ugyanez.
Az Ajax valamint Ten Have és társai fellebbeztek a hétfői ítélet ellen, és abban bíznak, hogy a felsőbb fokú ítélet a rendkívüli közgyűlés előtt ismert lesz. Nem tudom, van-e ennek még értelme. Részvényeink ára csökken, szponzoraink tanulmányozzák, hogyan szabadulhatnának meg tőlünk, és egyre nehezebb lesz alkalmas embereket találni a még üres posztokra. Félek, hogy előbb, utóbb az első csapat játéka, eredményessége is meg fogja sínyleni a klubon belüli siralmas helyzetet. Azt hiszem, hogy csak az menthetne meg minket a további süllyedéstől, ha Van Gaal visszalépne. Hiszen akárhogy is alakul, normálisan nem fog tudni nálunk dolgozni. Szép lenne, ha két élő legnagyobbunk együtt próbálna minket felemelni, de ez sajnos elképzelhetetlen. Cruijff hamarosan visszavonul Barcelonába, de heti rovatát nem hagyja abba. Van Gaal ezt fogja érezni. Talán az segítene, ha Van Gaal lépne vissza. Ezzel Strukenboom és Blind pozíciója megerősödne, és ők talán Cruijff-ékkal is ki tudnának jönni. Bár Cruijff hívei között sokan nagyon nem szeretik Blind-et.
A nyáron az Inter-t elhagyó 31 éves Chivu-ért egyre több klub jelentkezik. A Genoa a legújabb. 3 éves szerződést ajánlanak neki, évi €1,5 milliós fizetéssel. Ezzel mi nem tudunk konkurálni. Új szerződést ilyen fizetéssel már nem kötünk. Chivu nemrég azt mondta, hogy legszívesebben nálunk fejezné be pályafutását. Ez De Boer-nak is tetszene, akinek szemében Vertonghen eszmény utódja Chivu lenne. Hogy Chivu a nagy érdeklődést látva, még mindig hozzánk akar-e jönni, nem tudom.
Amióta Fred Rutten a PSV edzője, még semmi díjat nem nyertek, a BL selejtezőkig sem jutottak el, és komoly holland konkurensek ellen is roppant kevés sikert értek el. A nyáron látványosan erősítettek, de az előző két évben 16 forduló után jobban álltak, mint most. Még komoly esélyeik vannak a bajnokságra, de úgy néz ki, már döntöttek. Nem várják meg, hogy végez a csapat; nem hosszabbítják meg a szerződését. Fő utódjelöltjeik, Hiddink és Van Marwijk, nem akarnak hozzájuk menni. Állítólag McClaren-nel, aki alatt 2 éve bajnok lett a Twente, tárgyalnak. De Adriaanse szerződése is lejár a nyáron a Twente-nél, és azt sem valószínű, hogy meghosszabbítják. Lehet, hogy edzőcsere lesz?
A december 22-ére összehívott Ledenvergadering (taggyűlés) 7 tagú igazgató tanácsot fog kinevezni, mely az eddigi, 24 tagú Ledenraad szerepét veszi át. A Ledenraad legutóbb 6 jelöltet nevezett ki, de ezekből kettő, A Cruijff tábor módszerei elleni tiltakozásként visszalépett. 2 új jelölt van: Tony Bruins Slot (amíg Cruijff edző volt Bruins Slot volt mindig a jobb keze. Később Koeman számára elemezte az ellenfeleket, most pedig De Boer-t segíti ezzel) és Dick Schoenaker (1976-85 között 276-szor játszott színeinkben. Cruijff felkérésére tavaly jelöltette magát a Ledenraad-ba, ahova be is választották). Ők ketten Cruijff táborába tartoznak. A másik 4 jelöltből csak Rob Been-t ismerem, aki a Ledenraad vezetője volt. Egyiküknek sincs foci háttere. Még egy hetedik jelöltet keresnek.
Boerrigter és Janssen ma már a kerettel edzettek, bár a kétkapus játékot még kihagyták. Vasárnap valószínűleg játszhatnak.
Vasárnapi ellenfelünk, az ADO számára is az ellenünk játszott meccsek, különösen a hazaiak, az év meccsei. Tavaly mind a két meccset megnyerték. A nyáron azonban nagyon meggyengültek. Talán a legfontosabb, hogy elment sikerük kovácsa, az edző Van den Brom. De elment gólkirályuk Bulykin, szélsőjük a cseh Kubik, a védelemből Buys, Boschhaart és Derijck. A helyükre álltak eddig nem nagyon tudták őket pótolni. Egész idényben sok a sérültjük, és ennek is van szerepe abban, hogy a bajnokságot gyengén kezdték. Mintha kezdenének belejönni, mert utolsó 4 meccsükön nem kaptak ki. Tavalyi legjobbjuk, a jobbszélső Wesley Verhoek már régóta sérült, ami meglátszik játékukon. Állandó kezdőjátékosuk, a szlovén Radosavljevic-nek pénteken vették ki a vakbelét. 5-ik sárga lapja miatt, nem számíthatnak ellenünk játékmesterükre, a Swansea City kívánságlistáján lévő Toornstra-ra sem. El van még tiltva a védő Horváth és Ammi is. Az ADO a gyengébb minőséget erőszakos, agresszív játékkal ellensúlyozza, amit mi nagyon nem szeretünk. Azért a fogadóirodák kevés esélyt adnak nekik a pontszerzésre. Legyen igazuk!
A Real elleni meccsen az un, vak 410-ből (ténylegesen a 424, 425-ös szektorok) sok tűzijátékot lőttek fel, ami valószínűleg komoly büntetéssel fog járni. Emellett roppant veszélyes is. Ez tiltva van, de mivel a tettesek transzparensek mögött voltak, a kamerák nem ismerhették fel őket. Ezért is, de büntetésből is a következő két meccsen (ADO és AZ) minden transzparens, zászló stb. be van tiltva.
Mind a 4 holland klub áttelel. 3-an (Ajax, PSV, Twente) ezt már két fordulóval a vége előtt tudták, és számukra a kérdés, hogy hol (Ajax) illetve, hogy csoportelsőként-e. Sokon nem múlt, de nem sikerült a BL-ben maradnunk. Az AZ tegnap harcolta ki a továbbjutást. Helyzetük kicsit hasonlított a mienkre. Az Austria Wien ellen mindkét meccs 2:2-re végződött. Az AZ-nek 2 ponttal volt többje, és gólkülönbsége 6-tal volt jobb. Egy hazai döntetlen a már csoportelső és dél-amerikaijai nélkül Alkmaar-ba érkezett Metallist Harkov ellen elég kellett, hogy legyen a továbbjutáshoz. De azért a zágrábi forgatókönyv-et nem lehetett kizárni. Elég hamar kiderült, hogy ez a veszély nem reális. Már csak azért kellett izgulni, hogy ne kapjon ki az AZ. Sikerült. 6 meccsükből egyet sem vesztettek el, de csak egyet nyertek meg. A Twente második garnitúrája (ilyen tartalékokkal nem látszanak bajnokesélyesnek) kikapott Krakkóban, míg az ugyancsak tartalékos PSV otthon nyert a továbbjutásra már esélytelen Rapid Bukarest ellen.
Közben a sorsolásnál az egyik legkomolyabb ellenfelet fogtuk ki, a Manchester United-ot. Otthon kezdünk február 16-án. Gondolom, az Arena tele lesz, ami anyagilag nem rossz. Ha továbbjutnánk, a következő ellenfél a Lokomotív Moszkva - Bilbao győztese lesz, de erről azért túlzott optimizmus lenne most beszélni. A mai Manchester United gyengébb, mint a Real Madrid. Márpedig, bár kétszer kikaptunk a Real-tól, a tavalyi meccsekkel ellentétben, mind a kétszer tisztesen helyt álltunk. Alex Ferguson, miután kiestek a BL-ből, nagyon lekicsinylően beszélt az EL-ről. Nem valószínű, hogy legjobb csapatukkal állnak majd ki ellenünk. A bajnokság sokkal fontosabb számukra, mint az EL. Persze a második csapatuk sem rossz.
1976-77-ben játszottunk utoljára ellenük kupában. Otthon 1:0-ra nyertünk, náluk 2:0-ra kikaptunk.
A KNVB közölte, hogy visszakerültünk a 3. pénzügyi kategóriába. Ott van még a Twente és a Jupiler Ligából a Go Ahead Eagles, Telstar és a Volendam. A Feyenoord is bíztatóan halad, és, ha így marad, jövőre bekerülhetnek a 2. kategóriába.
A VitesseLive (szurkolói egyesület) Clerence Westerhof-fal, egykori edzőjükkel beszélget. Azt mondja, hogy a Vitesse egyre komplettebb. Már csak egy, a kapura távolról is veszélyes középpályás hiányzik. Szerinte az ideális Theo Janssen lenne, akivel szoros kapcsolatban van. Szerinte nem érzi magát jól nálunk, és szívesen visszamenne Arnhembe. Szerintem a Vitesse középpályáján a ballábas Van der Heijden a csapat egyik legjobbja, és még távoli lövései sem rosszak. De ebben Janssen biztos jobb nála. Meglátjuk, mi lesz. Nálunk Janssen hátul használhatatlan volt, de kedvenc helyén a középpálya baloldalán sem túl meggyőző. Ezzel együtt, amikor az RKC ellen nem játszott, hiányzott.
Blind szerint, ha mindenki ép, nincs szükség a keret megerősítésére, és a télen nem igazolunk le senkit. Kivéve, ha valaki elmegy. Egyelőre csak Van der Wiel iránt van konkrét érdeklődés, de távozása csak a nyáron jöhet szóba. Megfelelő ajánlat esetén elmehet a télen El Hamdaoui és Aissati. Még egyikükért sem jelentkezett senki, bár El Hamdaoui iránt érdeklődik a Blackburn Rovers és az Espanol.
Eriksen combproblémák miatt nem biztos, hogy vasárnap játszhat. A szombati edzés után döntenek. De Boer vasárnap Ricardo Van Rhijn-nel kezd. Ő lesz Vertonghen párja. Így végre egy jobb- és egy ballábas középhátvéddel kezdünk. Ha Eriksen vasárnap játszhat, akkor Klaassen szombaton az A1-et erősíti. Boerrigter teljesen felépült, de még csak a kispadon kezd. Janssen kezdhet.
A Valencia újabb ajánlata már közel van ahhoz, amennyit kérünk. Blind szerint a tárgyalások légköre jó, és már nem tarthat sokáig, hogy megállapodjunk. Arra számítanak, hogy még a hó vége előtt mi is és persze Van der Wiel is aláírja a szerződést, mely július 1-én lép érvénybe.
Ügynöksége honlapján Janssen cáfolja, hogy rosszul érzi magát nálunk. Pályafutását szívesen fejezné be a Vitesse-ben, de amíg szerződése hozzánk köti (2 év), addig nálunk akar maradni.
De Boer szerint EL sorsolásunk egy BL sorsolásnak felel meg. Arra a kérdésre, hogy mit érzett, amikor meglátta, hogy a Lyon ellenfele a Larnaca lesz, hosszan hallgatott, majd csak annyit mondott: "Ez van". Mint kezdő edző örül a Manchester-nek, hiszen ilyen meccseken sokat lehet tanulni. Arra számít, hogy sok tartalékkal jönnek, bár azok is jó játékosok. Hogy így lesz-e, majd meglátjuk. Hiszen EL-t még soha nem nyertek. Ha pénzt nem is sokat hoz, de dicsőséget igen.
A játékosok is örülnek, hogy ilyen ellenfél ellen, és a foci-szentélynek tekinthető Old Trafford-ban játszhatnak. Persze azért bíznak abban, hogy meglepetést fogunk okozni.
A 19-es holnapi keretben bent van Eriksen, Janssen, Boerrigter és Bulykin. Klaassen csak akkor került volna be, ha Eriksen nem tudna játszani. De Boer és Fred Grim, az A1 edzője úgy gondolták, hogy jobb neki, ha egyszer megint az A1-ben játszik. Ma délután lesz (van/volt) a meccsük. Gondolom, azért 19-es a keret, mert Eriksen játéka még nem biztos. Ha nem tud játszani, játszhat a helyén Aissati, Serero vagy akár Lodiero is (ez esetben Bulykin a középcsatár).
Érdekes hír. A CAS (Court of Arbitration for Sport; Legfelső Sportbíróság) igazat adott az UEFA-nak, hogy a svájci FC Sion nem szabályosan leigazolt játékosokkal játszott EL selejtezőben a Celtic ellen, így a Sion kizárása jogos volt. A svájci szövetség ezzel nem ért egyet, de fellebbezni nem lehet. A FIFA követeli, hogy a Sion minden olyan meccsét, melyen ilyen játékosok játszottak 5:0-as vereségre változtassák. Ha január 14-ig nem tesznek ennek eleget, akkor minden svájci klubot eltiltanak. Így a Basel sem játszhatna tovább a BL-ben és helyét a csoport harmadik Manchester United foglalná el. Arról még nem olvastam, hogy ez esetben ki lenne a következő ellenfelünk. A Basel csoportjának negyedikje, a román Otelul Galati? De erről még korai filozofálgatni.
December 18 (Ajax - ADO Den Haag 4:0)
Aissati lába fájt; a tribünön ült. A néhány napja még lázas Ebecilio helyett Özbiliz kezdett; a jobbszélen. Sulejmani, mint az RKC ellen is a meccs jó részében, balszélső volt. Az ADO, ahogy várható volt agresszíven, erőszakosan kezdett, amivel nem tudtunk mit kezdeni. De a hágaiak nem számoltak Blom bíróval. Ő az egyetlen, aki egy piros lapos belemenést, játékosra, a meccs állására való tekintet nélkül rendre pirossal büntet. Márpedig a 10-ik percben Leeuwin kétlábas belemenése Eriksen-be sötétpiros volt. Szurkolóink egy része erről lemaradt. A 410-as szektor és az F-side kb. 400 szurkolója, Cruijff melletti szimpátiája jeleként csak az első 14 percben több tribünt leblokkolt. De Boer szerint a részben üres nézőtér is hozzájárult lagymatag kezdésünkhöz. (Lehet, hogy örülnünk kell, hogy Cruijff nem 89-es mezt viselt?)10-ük ellen magunkhoz ragadtuk a kezdeményezést, és voltak szép támadásaink is. A 19-ik percben Sulejmani sarkalta a labdát Lodeiro-hoz, aki a 16-osra befutó Eriksenhez játszott. Eriksen nem hibázott. Szép támadásunk ezután is volt elég, de vagy az utolsó passz volt rossz, vagy a helyzetet hagytuk ki. Szünet után úgy kezdtünk, hogy aki nem tudta, hogy mi vagyunk többen, azt hihette, hogy a fordítottja igaz. Tartottuk a labdát, lassan adogattunk, nem volt elképzelés játékunkban. Szerencsére az ADO komoly helyzetig nem jutott el, míg mi egy gyors ellentámadásból (Sulejmani - Janssen - GÓL) minden reményüktől megfosztottuk őket. Náluk a 40-ik percben a középcsatár helyett védő ment be, amire De Boer csak a 60-ik percben reagált azzal, hogy Enoh helyett beküldte Serero-t. Kicsit jobbak lettünk. A Lodeiro helyére a 73-ik percben beállt Bulykin a 79-ik percben gólt lőtt, majd a 85-ik percben gólpasszt adott Sulejmani-nak.
Kevés csapat van, melynek szurkolói egy 4:0-as győzelem után elégedetlenségük jeleként kifütyülik csapatukat. Mi ilyenek vagyunk. Persze a második félidőben nyújtott játékkal senki nem lehet elégedett. A győzelem már biztosnak látszott, és mintha már a szerdai kupameccs járt volna a fejekben. A lyioni meccs előtt, a NAC ellen, hasonló hozzáállásnak nagy ára lett. Ha nem szokunk le erről, még vesztünk emiatt pontokat. Legfeltűnőbb a második félidőben Sulejmani hozzáállása volt. Sarkallgatott, emelgette a labdát, a 16-ostól a mi kapunk felé játszott, mintha unta volna az egészet. A szurkolók kezdték 'akcióit' kifütyülni, amire megsértődött és leállt. Janssen hozzá passzolt, de nem is reagált erre, így Janssennek kellett saját labdája után futni. Szólhattak neki, hogy ne gyerekeskedjen, mert 1-2 perc múlva elindított egy támadást, majd Bulykinnel való összjáték után jobbal (!) gólt lőtt. Csak miután többen is beszéltek vele, volt hajlandó abbahagyni a durcáskodást, és megköszönni a szurkolóknak azt, hogy füttyből tapsra váltottak. De Boer vele kapcsolatban a szurkolóknak adott igazat. Őt is bosszantotta Sulejmani viselkedése, bár hozzátette, másokkal sem volt elégedett. Emellett egyre kevésbé tetszik neki, hogy leghangosabb szurkolóink a meccsek nagy részében nem a csapatot buzdítják, hanem Cruijff mellett tüntetnek. Ha pedig hazai meccseken a meccs egy részében félig üres a nézőtér, akkor sok hasznunk nincs a hazai pályából.
Három gyors és helyét gyakran változtató csatárral, sok zavart okozunk ellenfeleink védelmében. Gyakorlatilag középcsatár nélkül játszunk. Nincs egy befejező csatárunk, és gyakran senki nincs a kapu előtt. Mert szép, hogy a Barcelona játékát próbáljuk utánozni, de azért ők sem lennének azzal ennyire sikeresek, ha Messi helyett Lodeiro-val játszanának. Pedig Lodeiro mostanában nem is rossz.
De Boer, a szerdai kupameccsre való tekintettel, szeretett volna néhány percet adni Boerrigternek is, de Anita fejsérülése (nem hinném, hogy komoly), ebben megakadályozta.
Ebben a bajnokságban először nem kaptunk gólt hazai meccsen.
Nem panaszkodhatunk erre a hétvégére. Nyertünk, kikapott az AZ és a Twente. A PSV sajnos nagyon elverte az utóbbi hetekben nagyon jó Heerenveent. Az AZ 5, a PSV 4 ponttal áll előttünk. Az sem kevés, de nem eleve behozhatatlan.
2011-ben 71 bajnoki pontot szereztünk, amivel mi vagyunk a legjobbak. Második a Twente 67 ponttal. Ami pedig az őszi idényt illeti, idegenben mi voltunk a legjobbak. Igaz otthon 6 csapat is jobb volt nálunk.
Vermeer-nek kevés dolga volt, de azt, a kirúgásokat is beleértve hibátlanul, magabiztosan végezte.
Van der Wiel nagyon lelkesen kezdett. Később ugyan nem volt annyira aktív, de végig jó volt. A meccs után azt mondta, hogy szóban már megállapodott a Valencia-val egy 5 éves szerződésről. A klubok is közel vannak ehhez. Van Rhijn gyakorlatilag hibátlan játékkal mutatkozott be a bajnokságban. Túl sok dolga nem volt, ami megkönnyítette a dolgát. Az AZ ellen lesz az igazi próba. Vertonghen ilyen meccseken sokszor félgőzzel játszik. Kár. Anita hátul néha nem jól helyezkedett. Sokat ment előre, és most erre volt főleg szükségünk. Koppers nem értékelhető. Viszont az igen, hogy ő és nem Blind ment be, és, hogy Van Rhijn kezdett. Blind már csak maximum, mint Vertonghen cseréje jön szóba. De utódjaként nem rá gondol De Boer.
Enoh olyan volt, mint legtöbbször. Sokat szerelt, és sok labdát adott rossz helyre. De olyan labdavesztése nem volt, amiből baj lehetett volna.
Eriksen jobb volt, mint az utolsó meccseken. Volt egy gólja és egy gólpassza is. Janssen gólján kívül megint visszafogottan, de szinte hibátlanul játszott.
Özbiliz az első félidőben nagyon jó volt. A másodikra, mint annyian, ő is visszaesett. Lodeiro jó volt. Nehéz volt elvenni tőle a labdát, szép gólpassza is volt. Sajnos a kapu előtt nem elég határozott. Sulejmani néha nagyon flegma, nagyképű volt. De gólján és gólpasszán kívül az első gólban is nagy érdemei voltak. Rossz tehát nem volt. Bulykin volt csapata ellen azt tette, amit egy középcsatártól elvárnak. Gól + gólpassz. És nem rossz, ha van valaki a 16-oson belül, akinek érdemes a szélről beadni illetve hátulról előreívelni a labdát. 170cm-es csatárainknak kár magas labdát adni.
Miközben Van der Wiel és Blind optimistán nyilatkoznak, spanyol források szerint nem közelednek a felek egymáshoz. Azt írják, hogy mi nem engedünk a €10 millióból, míg a Valencia nem hajlandó 6-nál feljebb menni.
Az Ajax kijött Karácsonyi Jókívánságaival. Íme.
Siem de Jong ma a teljes edzést végigcsinálta társaival. Hogy szerdán szóhoz jut-e, még nem tudni. Boerrigter valószínűleg játszik.
Lukoki-val új, 2015 nyaráig érvényes szerződésben állapodtunk meg.
Cruijff felszólította De Boer-t, hogy mondja ki nyíltan melyik oldalon áll. De Boer azt mondta, hogy mindenben a Cruijff által lefektetett utat tartja a legjobbnak. Ezt a Cruijff tábor úgy értelmezi, hogy végre otthagyta Van Gaal-t. Tegnap az AT5-nek De Boer még azt mondta, hogy nem tud választani. Szerinte technikai téren alig van különbség Cruijff és Van Gaal között, azaz abban gond nélkül adhat mind a kettőnek igazat. Az első csapatnak mindehhez kevés köze van. A De Toekomst-ban viszont a nem Cruijff-ék által kinevezett edzők nem érzik magukat biztonságban. És előbb utóbb személyi kérdésekben is meg kell szólalnia De Boer-nak. Hiszen olyanok pozíciója is kérdéses, akikkel eddig jól együttdolgozott. Ezek, többek között Danny Blind, aki nagyszerű munkát végez az átigazolások és szerződések terén, Gerry Vink a Jong Ajax illetve Fred Grim az A1 edzője. Csütörtökön ülnek össze a tagok, hogy megválasszák a Ledenraad utódját, a 7 tagú tanácsot. Sok múlik annak összetételén.
Vasárnapi kisebb agyrázkódása miatt Anita holnap nem játszik. Eriksen a mai edzést bokasérülés miatt hamarabb hagyta abba. Bár a keretben van, de nem valószínű, hogy játszik. Ezért a keret 19 tagú. Ooijer combsérülése rendbe jött. A kispadon kezd. Vertonghen párja ismét Van Rhijn lesz. A kapuban, mint minden kupameccsen, Cillessen áll. Klaassen ismét a keretben van és Aissati is játszhat. Ebecilio nincs a keretben. Ä széleken Aissati megelőzte. De Boer szeretne továbbjutni, de nem minden áron. De Jong ugyan teljesen ép, de nem mer vele kockáztatni. Piros lapot sem ér meg a továbbjutás. Az a bajnokságra is eltiltást jelent. Márpedig a bajnokság fontosabb, mint a kupa.
Az AZ még soha nem nyert az Arena-ban. Most se nyerjen!
A csütörtöki Ledenvergaderingen többen amellett fognak kiállni, hogy Cruijff maradjon az Ellenőrző Bizottságban. Csak a másik négyet menesszék, és válasszanak helyükbe Cruijff híveket. Nem hiszem, hogy ez hat a másik négyre, akiknek fellebbezését valamikor januárban tárgyalja a bíróság. Addig biztos nem mondanak le. Valószínűleg azután sem. Megvárják, hogy a Részvénytulajdonosok Rendkívüli Gyűlése menessze őket. Nem tudom, hogy, ha csak négyüket meneszti, akkor kinevezhet-e helyükbe másokat, vagy akkor is a bíróság dönt.
Érdekes volt az őszi idény. Legtöbben azt várták, hogy a nyáron legjobban erősítő két csapat, a PSV és mi fogunk dominálni. A már évek óta minden nyáron gyengülő AZ-tel, és a tavalyi két legjobbjától megfosztott Twente-vel kevesen számoltak. Nem beszélve a tavalyi 10-ik Feyenoord-ról, mely megvált legjobbjaitól.
Az AZ őszi bajnoksága szinte csoda. Csak csatárt igazoltak, de azokból csak a Heerenveenben kispadra került Beerens-szel jártak jól. Az amerikai Altidore nem tudja feledtetni Sightórssont. Rasmus Elm első két alkmaari idényében semmi különöset nem mutatott. Idén a csapat motorja, akinek szabadrúgásai, távoli lövései is pontokat jelentenek. Sikerük alapja csapatjátékuk, mentalitásuk és nagyszerű erőnlétük. Az őszi idény felfedezettje a 18 éves Maher, akit Van Marwijk is figyel. Maher még nem döntötte el, hogy holland vagy marokkói válogatott akar-e lenni. Az AZ gyengéje a kispad. Ott kevés, igazi alternatíva ül. Több játékosuk szerződése nyáron lejár. Ha bajnokságra törnek, illetve azt reálisnak látják, akkor megéri e játékosokat nem eladni. De, ha így sem jutnak el a BL-ig, akkor nagyon fontos milliókról mondtak le.
A PSV-nél eltartott egy ideig, amíg a sok új összeszokott. Azután néha nagyon jók voltak, bár ritkán voltak két meccsen egymás után jók. Keretük, kispadjuk erős. Csak védelmük látszik sebezhetőnek, de azokon a meccseken, melyeken elöl tudják tartani a labdát, ez nem tűnik fel. Miután válogatott balhátvédjük Pieters, majd helyettese Tamata megsérült, a 17 éves Willems lett balhátvédjük. Nagy ígéret. Az őszi idény alapján szememben a PSV a legesélyesebb a bajnokságra.
A Twente-nél azt várták, hogy Adriaanse látványos, domináns játékot vezet be, de eddig ennek semmi nyoma nincs. Nagyon hiányzik nekik Ruiz és Janssen. Túl sok szürke játékosuk van. Nem teljesen világos, hogy miért nem játszik rendszeresen Fer, akit sok pénzért hosszú huzavona után megszereztek a Feyenoord-tól. Sokak szerint Adriaanse-t zavarja, hogy nem kérdezték meg, akarja-e. Pedig vele színesebb a játékuk. A baj (Adriaanse szemében), hogy vele Brama vagy Janko nem lehetne kezdőjátékos. Lemaradásuk nem vészes, de a jelenlegi kerettel kevesen látnak bennük komoly bajnokesélyest.
Az Ajax a bajnokságban ritkán játszott jól, de ebben komoly szerepe volt az érthetetlen sérülési hullámnak is. Ráadásul nem egyszer ugyanarról a posztról esett ki az első és a második jelölt. Külön pech, hogy sok fontos játékos meccs közben esett ki. E kényszerű cserék miatt De Boer-nak sokszor nem maradt lehetősége taktikai cserék alkalmazására. A megmaradtakra viszont nagy nyomás nehezedett. Talán emiatt is, majd mindenkinek volt formaválsága is. Jelenleg majdnem mindenki kisebb nagyobb fájdalmakkal játszik, és pszichikailag is nagyon igénybe vette őket e fárasztó idény. Pozitív, hogy több fiatalunk (Ligeon, Van Rhijn, Koppers, Klaassen, Lukoki) reménykeltően mutatkozott be. Lodeiro is megmutatta végre, hogy lehet rá számítani. Ha mindenki felépül, még minden lehet tavasszal.
A Feyenoord számára legfontosabb, hogy anyagilag rendbe jöjjön. Kénytelenek voltak eladni Fer-t, Castaignos-t és Wijnaldum-ot, és vissza kellett adniuk az Arsenal-nak Miachi-t. Pénzt nem adhattak ki a nyáron. Az eladottak helyett visszahívták az Excelsior-nak kölcsönadott Clasie-t, kölcsönbe vették Bakkal-t (PSV) és Guidetti-t (Manchester City). Visszajött a tavaly az Emirátusokba 'száműzött' El Ahmadi. Sokat számítottak a vezetésben beállott változások. Az új technikai igazgató, Van Geel minden klubjánál előbb utóbb megszabadul a régi edzőtől. Most ugyan a játékosok szavazták meg, hogy nem akarnak Been edzővel dolgozni, de sokak szerint támogatták őket 'fentről'. Az tény, hogy szavazás eredményébe a vezetőség nagyon hamar beletörődött. Az új edző, Koeman eddig is sikeres volt, de ma már tapasztalt edző is. Ez meglátszik játékukon, és eredményességükön. Rapszodikusak, de egy-egy komolyabb ellenfél ellen nagyon össze tudják szedni magukat. Clasie is felkerült Van Marwijk (15-20 fős) listájára, akiket figyel. Nem hiszem, hogy bajnokok lesznek, de az esélyesek elleni eredményeikkel beleszólhatnak a bajnokság alakulásába.
A Vitesse, grúz tulajdonos, Jordania szerint, 2 éven múlva bajnok lesz. Ezt nem hiszem, de tény, hogy tavaly óta rengeteget javultak. És nem is csak egzotikus játékosaik miatt. Velthuizen, Büttner, Pröpper, Van Ginkel, Hofs saját nevelésűek, és a középpályán nagyon jó Van der Heijden (ex Ajax) sem érkezett messziről Arnhembe.
A közvetlen kiesés illetve a rájátszás legesélyesebbjei a jelenlegi utolsó 3; az Excelsior, VVV és a De Graafschap. A bajnokság kezdetekor biztos kiesőnek vett RKC, különösen a legjobbak ellen tett ki magáért. Pechjükre ez kevés pontot hozott számukra. Azért 18 ponttal 13-ikok, amire senki nem számított. Ha a télen nem gyengülnek meg jelentősen, illetve konkurenseik nem erősítenek látványosan, akkor bent maradnak. A mögöttük állókból majdnem mindenkit otthon fogadnak. (Az RKC mai kupameccse 10-ik percében hirtelen kábának érezte magát Sno, és, múltjára való tekintettel kérte lecserélését. Játékostársait ez annyira sokkolta, hogy ellenfelük, egy amatőr csapat a vezetést is megszerezte. Szünetre kiderült, hogy pánikra semmi ok. Sno már teljesen jól érezte magát. Végül az RCK továbbjutott.)
Jósolni nehéz. Nemcsak azért, mert az mindig nehéz, de azért is mert januárban a keretek még sokat változhatnak.
De Boer azt mondja, hogy elemezték a sok sérülést. A fő ok az, hogy a sok fiatal, fejlődésben lévő szervezet nem bírta a nagy terhelést. (Persze Ooijer, Bulykin és Boerrigter sérülésének ez nem lehetett az oka.) Mindenesetre változtatnak az edzések intenzitásán és hosszabban, komolyabban fognak bemelegíteni.
Különben a sérültek állapota gyorsan javul. Már Alderweireld is edz. A januári dél-amerikai edzőtáborba Sigthórssonon kívül mindenki elmehet.
A De Telegraaf szerint a klubban elégedetlenkednek a Ten Have tábor magas perköltségei miatt. Fellebbezésük akár €150.000-be is kerülhet. Ennek nagy része az ügyvédi honorárium. Hogy Cruijff-ék perköltségeit ki fedezi, nem tudom. Biztos, hogy nem a klub. Más kérdés, hogy ők perelték be a klub-ot.
Az AD Sportwereld-ben a két táborról írnak. Cruijff arról beszél, hogy a focisták állnak szemben a civil vezetőkkel. A cikk ezt kicsit finomítja. Cruijff emberei Bergkamp, Jonk, Bosman, Overmars, Stam, Ronald de Boer, Roy, Kreek, Gorré és Trustfull. A technikai tervet egy futóedző írta Cruijff pénzügyi tanácsadója és veje segítségével. A másik oldalon Ten Have-n kívül a következők is állnak: Davids, Blind, Van Basten és Keizer. Együtt kb. 1000-szer játszottak színeinkben és négyen sokkal több díjat nyertek velünk és máshol, mint a 10 Cruijff focista együtt. Az is jó stratégia, hogy a kérdést úgy teszik fel, hogy Cruijff vagy Van Gaal. Pedig tulajdonképpen az a kérdés, hogy Van Gaal vagy La Ling. Persze furcsa, hogy egy rotterdami lap állást foglal az Ajax belső viszályában.
Épp itt tartottam, amikor kiderült, hogy Van Gaal megszólalt. Cruijff elveivel, módszereivel semmi baja nincs, de mint vezérigazgatónak nem is kell ezzel foglalkoznia. Azt mondja van kapcsolat közte és Cruijff között, de erről többet nem mond. Egyelőre várja a további fejleményeket.
Seedorf szívesen segítené klubunkat tanácsaival, de amíg nem tér vissza a nyugalom, addig nem akar beszállni. Kérdés, hogy utána Cruijff (ha ő nyer) akarja-e ő, hiszen soha nem volt érte oda.
Az A1 18 éves középhátvédje, Sven Nieuwpoort 2014-ig, Lukoki 2015-ig és Ligeon 2016-ig érvényes szerződést írt alá.
Ajax - AZ 1:0 (KNVB kupa; 37-ik percben félbeszakadt)
Ennyire tartalékosan még nem álltunk fel. Tulajdonképpen Boerrigter is annak számított, mert nagyon látszott rajta a hosszú kihagyás. Jól kezdtünk. Az 5-ik percben Vertonghen a középvonalnál megszerezte a labdát, egész az 5-ösig kígyózta be magát, majd jobbal mellé lőtt. 3 perc múlva Van der Wiel futott el a szélen, Lodeiro-hoz játszott, akitől visszakapta a labdát. Kicselezte Moissander-t, és jobb a rövid sarokba lőtt. Lassan feljött az AZ, és helyzetei is voltak. Van Rhijn Altidore-t a 16-oson belül szerelte. Az ismétlések alapján nem biztos, hogy nem ért előbb hozzá, mint a labdához. A bíró szerint nem. Ezután Klaassen nehéz szögből kapufát lőtt. Kezdeti fölényünk után a meccs kiegyenlített lett. Nem tudni, mi lett volna, ha....
A 37-ik percben egy 'szurkoló' befutott a pályára, és hátba támadta Esteban-t, az AZ kapusát, aki alig tudott kitérni a karate rúgás elöl. Ez azonban elég volt ahhoz, hogy a támadó elessen. Esteban még néhányszor belerúgott, mielőtt 2 rendész elvezette. Nijhuis bíró pirosat adott Esetben-nak, amire Verbeek edző lehívta csapatát. Mint nemsokára kiderült, az AZ játékosok azonnal zuhanyozni kezdtek. A mieink még visszamentek a pályára, de mivel fél óra múlva sem lehetett folytatni a meccset Nijhuis azt, a szabályok értelmében lefújta.
A 19 éves merénylő részeg volt, és azt mondta a rendőrségen, hogy gyűlöli Estebant. Az északi kapu mögül jutott a pályára, azaz nem az F-side, 410-es szektor oldaláról. Az északi oldalon a nézőket a pályától elválasztó árok be van fedve, mert oda tették a tolókocsisok 'tribünjét'. Onnan tehát nem olyan nehéz bejutni a pályára. A rendőrségi kihallgatás még folyik. Hogy eljárást lehessen indítani, Esteban-nak vagy az Ajax-nak feljelentést kell tennie a srác ellen. Az biztos, hogy az Arena-ba többé nem mehet be, de gondolom anyagilag sem ússza meg, hiszen biztos, hogy mindez sokba kerül nekünk.
A bíró a szabályok szerint járt el, hiszen Esteban a már fekvő huligánt nem önvédelemből rúgta. Azért figyelembe lehetett volna venni a körülményeket is. Az AZ igazgatója később azt mondta, hogy Verbeek nem a piros lap miatt hívta le a játékosokat, hanem azért, mert látta, hogy nagyon megzavarta őket az esemény. Az öltözőben a játékosok közölték, hogy ezek után nem mernek visszamenni a pályára. Mást nem mondhatott, hogy ne ők legyenek a felelősek a meccs félbeszakításáért. Nem tudni, mi lesz. A szövetség megvárja a bírók és a szövetség megfigyelőjének jelentését, mielőtt dönt. Vagy folytatjuk a meccset (ez esetben 10 alkmaari ellen), vagy valamelyik csapatot győztesnek hirdetik ki. Ez lehetünk mi is, hiszen a csapatokat csak a bíró küldheti le a pályáról. Edző nem hívhatja le játékosait. De az AZ is kijöhet nyertesnek, hiszen a stadionban történtekért mindig a rendező csapat a felelős. Nemzetközi meccseken ilyen jelenetek után gyakran eltiltás, néhány meccs nézők nélkül a büntetés. Velünk kapcsolatos precedens 1989-ben Az Austria Wien elleni UEFA kupameccsen fordult elő. A bécsiek a hosszabbításban kiegyenlítettek, így valószínűleg kiestünk volna, amikor egy 17 éves srác egy vasrudat dobott a pályára, mely az osztrák kapust megsebesítette. Az UEFA az eredményt 3:0-as vereségre változtatta, és minket 2 évre kizárt minden európai kupából. A tettest elkapták. 3 hónapra lecsukták, kötelezték a perköltségek (15.000 gulden) valamint kárunk (fél millió) kifizetésére. Hogy ebből mi lett, nem tudom, hiszen ennyi pénze biztos nem volt. A Szövetség abban bízik, hogy karácsony előtt minden jelentést megkap. Hogy mikor döntenek, még nem tudják.
111 évünk legviharosabb évét ehhez méltón fejeztük be. Legyek vicces? 2011-ben egy görög nevű klub ne csodálkozzon, ha a dolgok nem optimálisan mennek.
A szabályok szerint nézővel szembeni erőszakos cselekményért piros lap jár. Enyhítő körülményt (pl. önvédelem), nem említ a szabályzat. Persze a bíró el is fordulhat, ha mégis lát mentő körülményt. Jogászok szerint addig lehet szó önvédelemről, amíg a tettes ki nincs kapcsolva. Ez tegnap akkor következett be, amikor egy rendész rávetette magát. Eszerint polgárjogilag Esteban ártatlan. De, mint mondom, a szabályok nem beszélnek enyhítő körülményekről. Verbeek az AZ edzője hibázott, amikor lehívta csapatát. Gondolom ebben közrejátszott csalódottsága is, hogy vezettünk, dühe, amiért nem sokkal előtte a bíró nem adott meg számukra egy, szemében jogos, 11-est. (Persze, hogy az jogos volt-e, nem tudhatta, hiszen sok ismétlés alapján sem volt a helyzet egyértelmű.) A meccsnek abban a szakászban jobbak voltak, de 10 emberrel nem sok esélyük maradt volna. Az AZ tagadja, hogy Verbeek a piros lap miatt hívta le csapatát. Azt mondják, hogy játékosai biztonságát féltette. Nem úgy látszott, de ahhoz sem volt joga.
A meccs előtt és alatt is, mint mostanában mindig, feszült volt szurkolóink hangulata. A pályára befutó srác akciójának ehhez sok köze nem lehetett, hiszen ő nem az F-side oldalán volt. Mindenesetre a meccs lefújása csak fokozta a feszültséget, aminek a meccs után 10 letartóztatás lett az eredménye.
Most olvasom, hogy a 'merénylőnek' már volt stadioneltiltása. Egy bérletestől kapott jegyet, aki bérletével 4 jegyet vehetett. Kihasználta azt, hogy a tolókocsis oldalon, nem olyan szigorú az ellenőrzés. Persze ezzel felelőségünk még nagyobb.
A huligán ügyvédje szerint védence nagyon megbánta tettét, és bár Esteban reakcióját aránytalanul vadnak tartotta, nem tesz ellene feljelentést. Esteban feljelentette, és birtokháborítás vádjával mi is. Elvégre nem szabadott volna ott lennie.
A Szövetség a piros lap miatt nem tiltja el Esteban-t. A piros lap ugyan jogos volt, de az adott körülmények között Esteban reakciója érthető és elfogadható. Az AZ nagyon örül, és bízik abban, hogy akármilyen döntés is születik, Esteban legközelebb védhet ellenünk. Ha a meccset a 38-ik perctől folytatják, akkor ez elképzelhetetlen. Persze ezután ez a megoldás nem túl valószínű. Viszont nekünk szerintem jogunk van tiltakozni (akár az UEFA-nál is), ha az egész meccset újra kell játszani. Nem mi vonultunk le a pályáról. Vagy játék nélkül jusson egyik csapat tovább vagy ott folytassuk, ahol abbahagytuk.
December 27-éig kell a kluboknak benyújtaniuk jelentésüket, magyarázatukat az eseményekről, és 28-án dönt a szövetség. Az AZ már ma eljutatta a szövetséghez levelét. Érdekes lehet, mivel magyarázzák azt, hogy levonultak a pályáról.
Nem lesz könnyű új dátumot találni. Mi a bajnokság előtti héten Dél-Amerikában leszünk. Az alkmaari és rotterdami látogatás között nem hiszem, hogy kupameccset szeretnénk játszani. De az AZ sem akarhat a Roda elleni szombati, idegenbeli meccs előtt hét közben még játszani. Annyira nem jók idén idegenben. Január végén mar a következő forduló meccseit kell lejátszani.
Tegnap a Ledenvergadering (tagok gyűlése) megválasztotta a a Ledenraad utódja, az Igazgató Tanács, 5 tagját. Biztos már írtam, de, aki már nem emlékszik erre, illetve újabb olvasóm, annak talán új. Az Ajax klubnak nem lehet bárki a tagja. Arra felkérnek szurkolókat, volt játékosokat, funkcionáriusokat, akik a klub számára sokat jelentenek. Kb. 600 tag van. Ők képviselik a klubot, mely a részvények 73%-ának tulajdonosa. Az Igazgató tanácsban 2 100%-os Cruijff követő van. Háromról nem tudni, hol áll. A hatodik jelölt nyíltan hangoztatta, hogy egyik oldalon sem áll. Őt nem választották be. Még keresni kell egy tagot, majd hetediknek egy szurkolót. Arról is határoztak, hogy miután Cruijff Ellenőrző Bizottsági tagsága megszűnik, meg kell tartani tanácsadónak. Felkérték őt és Van Gaalt, hogy helyezzék a klub érdekeit személyes ellentétjeik fölé, és üljenek le megtárgyalni, hogy segíthetnének legjobban a klubnak.
Van Gaal néhány nappal ezelőtt azt mondta, hogy amióta neve szóba jött nálunk, egyetlen klub sem kereste meg, mivel úgy veszik, hogy már foglalt. Sokáig azonban már nem tarthat ez a bizonytalanság, mert a következő idényben valahol mindenképpen akar dolgozni. Ezt úgy is lehet értelmezni, hogy, ha a bíróság január 18-án Ten Have-nak adna igazat, Cruijff-éknak elég lesz az, hogy fellebbezzenek, és mivel az hónapokkal eltolná a döntést, azzal valószínűleg megszabadulnának Van Gaal-tól.
Tegnap nem pontosan írtam le a kupameccsel kapcsolatos dolgokat. Ennyit tudok:
A srác (valamilyen Wesley) januárban kapta 3 éves kitiltását az Arena-ból, de egy barátján keresztül szerzett jegyet, és ellenőrzés nélkül be tudott menni. Szülei szerint pszichikailag nem volt rendben, és kezelés alatt állt. Szüleinél lakott Almere-ben, akik a sok fenyegető levél, telefon miatt ismeretlen helyre költöztek.
A játékvezető és a szövetség ellenőre tegnap beadta jelentését. Erre a klubok december 27-én reggel 10 óráig reagálhatnak. A fegyelmi bizottság ennek alapján még a nap során jelenti észrevételeit a szövetségnek, mely másnap határozatot hoz. Míg az európai kupákban az ilyen szintű rendbontás, illetve a pályáról való levonulás, szinte automatikusan a tornáról való kizárást jelenti, a holland szabályok nem ilyen szigorúak, és csak másfajta büntetések léteznek. A meccsel kapcsolatban három lehetőség van.
1. Folytatják, ahol abbahagyták, azaz a 38-ik percben 1:0-lal és 10 AZ-essel.
2. Újrajátsszák az egész meccset
3. Az elért eredmény marad végeredménynek.
Az AZ 10 emberrel nem hajlandó tovább játszani. Nem hiszem, hogy ez befolyásolná a döntést, de komolyabb érvek is vannak e megoldás ellen. Legutóbb az Excelsior - AZ meccset, melynek második félidejét köd miatt nem lehetett lejátszani, a második félidővel folytatták, de a két helyzet sokban eltér egymástól. A szabályok szerint a félbeszakadt meccset azoknak a játékosoknak kell folytatniuk, akik abbahagyták. Mivel akkor csak 10 nap volt a két félidő között, ez nem volt gond. Most több, mint egy hónap lesz. A jelenleg sérültek felépülhetnek, de mégsem játszhatnak. Persze Van Rhijn, Klaassen stb. lehetnek betegek, sérültek, és akkor játszhat helyettük Alderweireld, Eriksen stb, de nagyon kilógna a lóláb. Január végéig még el is mehetnek játékosok (az AZ-nél ez reális veszély), illetve jöhetnek újak. Ha közben a bajnokin valaki pirosat kap, sem játszhat. Miután a piros lapot semmisnek nyilvánították, az is furcsa lenne, ha Esteban nem védhetne. Ez a megoldás tehát nem látszik kivételezhetőnek. Az 1:0-at végeredménynek kihirdetni, nagyon bizarr lenne, mert az minket jutalmazna meg azért mert nem sikerült rendet tartanunk.
Persze, ha a meccset újrajátsszák, akkor Verbeek-et jutalmazzák meg. Lehet, hogy tavaly, amikor az Excelsior ellen 0:0-nál, ugyancsak következmények nélkül, azaz tévesen, kiállították Anita-t, jobb lett levonulnunk? Végül 2:2 lett. Azon a két ponton múlhatott volna a bajnokság.
Egy új meccsnek, mint már írtam, nem lesz könnyű dátumot találni. Alkmaar polgármestere mérlegeli, ne tiltsa-e le a bajnoki meccset. A történtek után, és az esetleg valamelyik klub számára kedvezőtlen döntés miatt, fél, hogy a meccs biztonságos lefolyását nem tudja garantálni.
Wesley karate rúgása, majd Esteban reakciója bejárta a világsajtót. A holland Karate szövetség tiltakozott az ellen, hogy sportjukat így befeketítik. E rúgás különben sem volt karate rúgás, mondják. Ügyvédje szerint Wesley csak meg akarta ijeszteni Estebant. Nem úgy látszott. Esteban viszont azt mondja, hogy nagyon megijedt, és csak arra gondolt, nem szabad megengednie, hogy a srác fel tudjon állni. Reakciójából nem tűnt ki, hogy nagyon félt volna. Az biztos, hogy, ha Wesley hátba tudta volna rúgni, az rosszul is végződhetett volna. De Esteban rúgásainak is lehettek volna súlyos következményei.
Az a srác, aki 1989-ben az Austria Wien elleni meccsünket egy vasrúd bedobásával megzavarta, akkor életre szóló stadion eltiltást kapott. Amikor azonban kiszabadult, akkori elnökünk , Michael van Praag kezdeményezésére visszakapta bérletét. Van Praag szerint, miután büntetését letöltötte, joga volt, hogy új életet kezdjen. A fél millió guldenes büntetését nem volt képes kifizetni. Felajánlotta, hogy önkéntesként dolgozni fog nálunk, de ezt nem fogadtuk el. Azóta nincs vele baj.
A továbbjutó február 1-én, szerdán 20:45-kor otthon fogadja az amatőr GVV-t.
A Cruijff tábor tajtékzik, hogy bár a Ledenvergadering támogatásáról biztosította Cruijff irányvonalát, ami az utánpótlás nevelést illeti, 256 szavazattal 4 ellenében azt is megszavazta, hogy mindent meg kell tenni, hogy kibéküljön Van Gaallal. Erre nem hajlandók. Eszerint az új esztendő sem kecsegtet, ami a klub irányítását illeti, sok jóval.
De Boer a De Telegraafnak azt mondta, hogy legnagyobb bajunk a játékosok mentális erejével van. Nincsenek igazi vezéreink. Ooijer az lehetne, de ehhez ritkán játszik. Janssen ugyan játszik, de még keresi helyét, szerepét, és inkább erre koncentrál, nem arra, hogy társait irányítsa, ösztönözze. Vertonghen emberileg is rengeteget fejlődött, de még fiatal egy igazi vezér szerepre. De Jong is szépen fejlődik ebbe az irányba, de még néha őt is kell korrigálni. De Boer rendszeresen konzultál egy angol volt röplabda edzővel, Peter Murphy-vel, aki a 'mental coaching'-ban (pszichológiai irányítás?) nemzetközi tekintély.
A bíró 2 héttel meghosszabbította Wesley van W., a szerdai merénylő, előzetes letartóztatását. Ebben azt is figyelembe vette, hogy túl gyors szabadulása esetén Wesley sem lenne biztonságban. Mindenesetre e határozat visszavonásáig megtiltotta neki, hogy meccseink alatt az Arena környékén vagy Amszterdam belvárosában tartózkodjon.
Eme nem teljesen karácsonyi hangulatú hírek után, minden kedves olvasómnak (márpedig aki veszi a fáradtságot, hogy néha terjengős írásaimat, amelyben foglaltakkal nem is biztos, hogy mindig egyetért, olvassa, az mind kedves számomra)
Wesley van W. 30 évig nem látogathatja meccseinket, és az akciója következtében keletkezett minden kárunkat be akarjuk rajta hajtani. Munkanélküli, így ez nem fog sikerülni, de azt a szurkolót is felelőssé tesszük mindenért, aki Wesley számára a jegyet vette.
Januárban az Ajax Cape Town 4 játékosa (Nazeer Allie, Khama Billiat, George Maluleka és Thato Mokeke) valamint a 17 éves a macedón ifjúsági válogatott csatár Viktor Angelov (Rabotnicki) jön hozzánk próbaidőre. Angelov már járt a Borussia Dortmund-nál és a Schalke 04-nél, de tőlük nem kapott szerződést (vagy nem akart ott maradni?).
Beindult az átigazolási (rém)hírhullám.
A Liverpool állítólag €45 milliót hajlandó fizetni a Vertonghen - Eriksen párosért.
Máshol arról olvastam a Liverpoolról, hogy a nyáron jelentkeznek Siem de Jong-ért. (Ha ez igaz, az Suarez hatása lehet). A Fenerbahce azonban már most átvenné. Évi €2,5 milliót kereshetne. 2015 nyarán jár le a szerződése. Ha hajlandók leszünk róla tárgyalni, biztos megkérjük az árát. Kezdőjátékosokat, még 3-4 éves szerződéssel, nem szoktunk olcsón elengedni.
De ki tudja, mi komoly mindebből? Még korai utódokon gondolkozni.
A szombati De Telegraafban Jaap de Groot csalódásának adott hangot, hogy Cruijff-nak is távoznia kell az Ellenőrző Bizottságból. Az sem tetszik neki, hogy a Ledenvergadering nem foglalt állást Van Gaal ellen, hanem felszólította a két kakaskodót, hogy kezdjenek béketárgyalásokat. Cruijff heti rovatában ma arra szólítja fel az Ajax-ot, hogy ne támogassák a négyeket perükben. Egyes kommentátorok szerint, félnek, hogy vesztésre állnak.
Sok jogász arra számít, hogy február 9-én Cruijff a felső fokon elveszti perét. Ha így lesz, Van Gaal kinevezése végleges. Másnap a Részvénytulajdonosok rendkívüli közgyűlése a teljes Ellenőrző Bizottságot meneszti, és a Ledenvergadering döntése alapján egyikük sem jöhet vissza. Wim Jonk és Bryan Roy ebben az esetben nem valószínű, hogy marad, mert ők voltak legharciasabban Van Gaal ellen. Cruijff nem adja fel. Formális hatalma már nem lesz, de a De Telegraaf be fog vadulni, és a vadabb szurkolók még egy jó ideig fel lesznek hergelve. Szerda óta tudjuk, hogy ez nem megnyugtató kilátás.
De Boer, Cruijff focival kapcsolatos nézeteivel egyetért, a többi egyelőre nem érdekli. Az első csapatra koncentrál. Az pedig nem érzi a válságot.
Ajax 2011-ben; ahogy én láttam.
Miután 2010-ben a BL-ben 1 pont híján nem jutottunk tovább (persze, ha ezen múlt volna, nem biztos, hogy kikapott volna tőlünk az utolsó meccsen a Milan), az EL-ben eljutottunk a legjobb 16-ig. Az is régen volt már.
A téli szünetben elment Suarez és Emanuelson, majd annyira megromlott a kapcsolat De Boer és El Hamdaoui között, hogy még akkor sem sem számíthattunk rá, amikor játszott. Egyikük helyett sem jött senki sem. Később megsérült Stekelenburg is, és két meccsen, amíg Vermeer nem védhetett, Verhoeven védett. Ez Hágában legalább egy pontunkba került. A tavaszi idényt a 4-ik helyen kezdtük, és 6 fordulóval a vége előtt, 6 ponttal álltunk a PSV, 5-tel a Twente mögött. Ki hitt még a bajnokságunkban?! Mégis sikerült.
De Boer eddigi egyik legnagyobb hibájaként említette, hogy edzősége elején nem mondta meg El Hamdaoui-nak, hogy milyen szerepet szán neki. Az persze nem biztos, hogy az a szerep tetszett volna neki.
A nyáron jól erősítettünk, ha nem is olyan látványosan, mint a PSV. Jól kezdtünk, de sorra megsérültek kulcsjátékosaink, majd helyettesítőik. Ebben a bajnokságban csak Anita és Eriksen játszott minden meccsen, de őket is kellett sérülés miatt lecserélni. Így a kelleténél nagyobb hátránnyal kezdjük a tavaszi idényt. De hátrányunk kisebb, mint egy éve volt, így a helyzet nem reménytelen. Fontos különbség lehet viszont az, hogy a PSV kivételével, legkomolyabb ellenfeleinkkel idegenben kell majd játszanunk. A PSV első csapata jobb, mint a mienk. De voltunk már mi is a legjobbak úgy, hogy nem lettünk bajnokok.
Legjobb meccseinket a BL-ben játszottuk, ahol a bizarr utolsó forduló után, rosszabb gólkülönbségünk miatt nem jutottunk tovább. Megint átteleltünk Európában, de most sem a BL-ben. A játékosok és az edzők remélik, hogy a Manchester lesz a következő ellenfél, mert az Old Trafford-ban játszani nagyobb élmény lenne, mint a román bajnok elleni esetleges továbbjutás. Ráadásul, ha továbbjutnánk, a következő fordulóban sem lenne látványos nevű ellenfelünk.
A bajnokságban 2011-ben mi szereztük a legtöbb pontot és Eriksen adta, holtversenyben Narsingh-gal (Heerenveen), a legtöbb gólpasszt.
Legjobbak a Szpartak Moszkva elleni hazai meccsen voltunk. E meccs komoly szépséghibája volt, hogy míg mi számos helyzetünk egyikét sem használtuk ki, ők egyetlen helyzetükből már az Arena-ban bebiztosították továbbjutásukat. Tovább csökkentek esélyeink azzal, hogy a visszavágó előtt megsérült Stekelenburg, és harmadik kapusunk természetesen nem tudta pótolni.
Legrosszabb meccsünk a tavaszi utrechti volt, melyen még a 3:0-nak is örülhettünk.
Évek óta legfurcsább meccsünk az őszi utrechti volt. Végig sokkal jobbak voltunk, még 5:4-nél is úgy éreztem, hogy nem lehet baj, de 6 olyan gólt kaptunk, melyek iskolapélda arra, hogy hogyan nem szabad védekezni. Minden védőnk csődöt mondott, ami egy meccsen belül ritka.
A tömeges sérülések lehetőséget adtak fiataljainknak. Ligeon (19), Van Rhijn (20), Koppers (19), Klaassen (18), Serero (21) bíztatóan mutatkoztak be. Kívülük még sok örömöt okozhat Lodeiro (21), Lukoki (19), Özbiliz (20) és bár ősszel nem ment neki talán Ebecilio (20) is. Mivel az eszményi kezdőcsapat is roppant fiatal, a jövőre nézve, optimisták lehetünk. Legnagyobb bajunk az, hogy a sok fiatal mellett kevés az idősebb, tapasztaltabb játékos.
Az Ajax TV kiválasztotta az év legszebb 10 Ajax gólját. Ebben a Jong Ajax góljai is benne vannak. Akit érdekel, ide kattintson.
De máshol is vannak nagy tehetségek.
Az AZ ballábas középhátvédje Viergever (21) Mathijsen utódja lehet a válogatottban. A támadó középpályás Maher (18), jelenleg a legnagyobb holland tehetség.
A PSV-nél, miután Pieters után Tamata (21) is kiesett, a 17 éves Willems lett a balhátvéd. Nem játszott hibátlanul, de ebben a korban az is nagy szó, hogy úgy a bajnokságban, mint az EL-ben általában megállta a helyét. A 18 éves Labyad kiszorította a kezdőcsapatból, az akkor még válogatott Lens-t. Az egy hónapja 21 éves Wijnaldum fejlődése a Feyenoordnál megállt vagy legalább is nagyon lelassult. Most nagy iramban hozza be lemaradását. 2011 legnagyobb felfedezettje Strootman (21). Egy éve igazolta le az Utrecht, és pár hét múlva már válogatott volt. Ilyen gyors feltörés után nem lehetett tudni, hogy a következő lépés (PSV nem jön-e túl korán. Ma már a PSV helyettes csapatkapitánya. Az idény második felére elfáradt, de nagyon valószínű, hogy a holland focinak még sokat fog jelenteni.
A Twente 19 éves (jobblábas) balszélsője Ola John, korosztálya egyik legjobb szélsője. Kisbabaként került Hollandiában. Ifi válogatott, a felnőtt libériai és a holland válogatottak között még nem kellett választania. Luuk de Jong (21) fejlődésének nem használ, hogy sokszor nem kedvenc posztján, a középcsatárén kell játszania.
A Feyenoord-ban De Vrij (19) a védelem egyik oszlopa. Még sokra viheti. Cabral (20) a kispadra szorult. Veszélyes szélső, de általában nem veszi észre nála jobb helyzetben lévő társait. Még fiatal. Clasie (20) az Eredivisie egyik legintelligensebb középpályása, a csapat idei sikereiben nagyon nagy szerepe van. A svéd középcsatár Guidetti (19) is nagy tehetség. A Manchester City tulajdona. Nem tudni, meddig hagyják Rotterdamban. Hogy többi fiataljukból ki viszi még valamire, majd meglátjuk.
A Heerenveen 20 éves jobbszélsőjét Narsingh-ot, ifiként elküldtük. Ma posztján az Eredivisie legjobbja. Bas Dost már 22, de most kezdi csak beváltani a hozzá fűzött reményeket. Igaz, az Eredivisie két legjobb szélsője tömi labdákkal.
A tavaly tőlünk Groningenbe engedett 20 éves Burnet az őszi idény legjobb átlagú balhátvédje. A Jong Oranje-ben való bemutatkozása nem sikerült, és azóta kicsit visszaesett. Ez igaz az ugyancsak 20 éves Virgil van Dijk-re is. Ellenünk nagyon jó volt, de amióta rossz volt a Jong Oranje-ben, klubjában is ritkán jó. De Van Marwijk azért mind a kettőt figyeli.
Még felhívta magára a figyelmet Van Ginkel (19, Vitesse), Bayram (20, NAC), Schalk (19, NAC) és Duarte (Heracles, 21). Toornstra (21, ADO) fejlődése mintha lelassult volna. Lehet, hogy feljebb kellene lépnie. Talán anyagi oka is van, mindenesetre a klubok egyre ritkábban hoznak külföldről 'töltelék' játékosokat. Az Excelsior - De Graafschap (1:1) meccsen a 22 kezdőjátékos mellett az 5 cserejátékosból is 4 holland volt. Az Ajax - Feyenoord meccset 17 holland játékos kezdte. Nem tudom, mikor volt ilyen utoljára. A holland focinak ez is jó.
Meglepően sok a tehetséges holland középcsatár. Van Persie és Huntelaar roppant gólerősek, és valószínűleg még évekig egyikük lesz a középcsatár. De utánuk több fiatal kopogtat. Van Wolfswinkel (22) a portugál bajnokságban hallat magáról, míg az Eredivisie-ből De Jong és Dost (22) előtt állhat nagy jövő. A 19 éves Castaignos nem biztos, hogy okosan tette, hogy az Inter-be ment, de leírni még korai lenne. Barazite (21, Austria Wien) is szépen fejlődik.
A válogatott utolsó meccsein a védelem nagyon sebezhető volt. Bár ez részben a meggyengült középpálya miatt volt, azért Van Marwijk jobban figyel a szóba jöhető védőkre is. A napokban a szövetség megkéri az UEFA-t, hogy Douglas (23, Twente) holland válogatott lehessen. Jó védő, csak ne vesztené el néha a fejét! Csütörtökön pedig hibájából kapták a kiesést jelentő gólt. De Vrij, Van Dijk és Burnet mellett, a légiósok között is van, akit érdemes figyelni. Donk (25, Brugge) 3 éve el kellett, hogy menjen Alkmaarból. Néhány évig kereste magát, de végül megtalálta. Az EL-ben egy komoly csoport élén végző Brugge védelmének oszlopa. Ronnie Stam (27, Wigan Athletic) jobbhátvédként hétről hétre nem akármilyen balszélsők életét keseríti meg. Talán még az EB előtt ki kellene próbálni őket.
A szövetség fegyelmi bizottsága a következő büntetés elfogadását ajánlotta fel:
2 meccs nézők nélkül, melyből 1 meccs feltételes. Ezen kívül €10.000 büntetést is kell fizetnünk. Ha január 2-ig nem reagálunk, akkor a büntetés érvénybe lép.
A szövetség ezután döntött a félbeszakadt meccsről. Január 19-én csütörtökön 14:30-kor az üres Arena-ban újra kell játszani. Az első meccsen kapott lapok (Enoh és Altidore sárga, Esteban piros) nem érvényesek, és nem csak az első meccs játékosai játszhatnak. Ha jól értem, akkor a kupameccs üres nézőtere független a büntetéstől. Ha így van, gondolom ez ellen tiltakozni fogunk.
A szövetség szabályai nem teszik lehetővé, hogy kártalanítsuk a félbeszakadt meccsre érvényes jeggyel rendelkező szurkolókat. Egy következő kupameccsen megpróbáljuk őket kárpótolni.
Mint szurkoló elfogult vagyok, így most újabb bizonyítékot látok a szövetség Ajax ellenességére. Az AZ a nagy győztes. Taktikájuk az volt, hogy nem beszéltek Verbeek jogtalan levonulásáról, hanem csak arról, hogy mennyire féltek játékosaik. Nem értem, hogy mi lehetett a bíró jelentésében, hiszen a levonulás közben Verbeek szólt hozzá. Végül semmi következménye nem lett számukra annak, hogy miattuk nem lehetett folytatni a meccset. Pedig az is ok lehetne arra, hogy kizárják őket (is) a kupából. A holland szabályok alapján ez nem lehetséges, de már az is valami lenne, ha Verbeek néhány meccsen nem ülhetne a kispadon. Az is furcsa, talán példa nélküli is, hogy miközben a fegyelmi bizottság elismerte, hogy Esteban kiállítása jogos volt, azt megsemmisítette, és a szövetség olyan megoldást választott, mely alapján ismét védhet. Ezzel 11 ember ellen szerzett 1:0-as vezetésünket is megsemmisítették.
Lehet, hogy az is számított, hogy az AZ nagy tekintélyű igazgatója Ton Gerbrands azonnal magához ragadta a kezdeményezést, míg minket csak gazdasági igazgatónk Jeroen Slop képviselt, sokkal visszafogottabban.
A büntetés ellen még tehetünk valamit, de az önmagában elfogadható. A meccs ilyen formában való újrajátszása ellen, akármilyen igazságtalan is, nincs mit tenni.
Közben reggel óta folyik La Ling becsületsértési pere Ten Have ellen. Közvetlenül ennek nincs köze a klubhoz, de az ítéletet a győztes hívei meg fogják próbálni javukra felhasználni.
Most azt olvasom, hogy a pénzbüntetésen kívül csak feltételesen kaptunk egy (bajnoki, kupa vagy rájátszás) meccset üres nézőtérrel. Ha két éven belül újabb rendzavarás lesz, aktualizálódik a büntetés. Azt, hogy az új meccsre nem jöhetnek nézők, a KNVB szerint nem büntetés, hanem biztonsági intézkedés. Van Oostveen, a szövetség profi részlegének igazgatója azt mondja, a fegyelmi bizottság független a szövetségtől, de megérti, hogy megbüntettek minket, és azt is, hogy az AZ-et nem.
A bíróság kérte La Ling-et és Ten Have-t, hogy beszéljék ki ellentéteiket. Most tárgyalnak. Közben az ülést bezárták, és, ha a két fél addig nem állapodik meg, két hét múlva mondanak ítéletet.
De Boer két A1 ifit visz el a dél-amerikai edzőtáborba. Ezek: Davy Klaassen, aki már játszott az első csapatban, és Ouasim Bouy, 18 éves ballábas támadó középpályás, akit ugyancsak nagy tehetségnek tartanak. Szerződése fél év múlva lejár. Gondolom, már tárgyalunk vele. Úgy néz ki, hogy Bouy megelőzte a nyáron nagy hűhóval leigazolt kortársát, a belga Rits-et.
Ugyancsak a nyáron jár le a Jong Ajax középcsatárának, a 19 éves Tom Boere-nek a szerződése. Bár elég gólerős, úgy látszik mégsem látunk benne elég fantáziát, mert még a sok sérült ellenére sem edzhetett még az első csapattal, és persze a kispadon sem ülhetett még. Új szerződésről sem tárgyaltunk még vele. Több évre a belga AA Gent-hez szerződött. Mielőtt 15 évesen hozzánk jött, 8 évig Gent-ben játszott, így hazamegy.
Ahogy várható volt, az AZ igazgatója bölcs döntésnek tartja a szövetség döntését. Szerinte nem jártak jobban nálunk. Sőt! Sajnálja, hogy szurkolóikat nem vihetik magukkal 19-én, hiszen semmi rosszat nem tettek, mégis ezzel büntetik őket. Azért ezt nem gondolhatja komolyan.
10-én jelölnek ki bírót a meccsre. Nem valószínű, hogy az megint Nijhuis lesz. Van Oostveen tegnap azt mondta, hogy, bár Nijhuis a szabályok szerint járt el, talán jobb lett volna, ha piros lap helyett félbeszakította volna a meccset. Van Oostveen ott volt az Arena-ban, és beszélt embereinkkel, az AZ-esekkel és a bíróval. Az volt a benyomása, hogy lehetett volna folytatni a meccset. Mivel azonban az AZ-es játékosok féltek tovább játszani, nem volt más lehetőség, mint a meccs végleges lefújása.
Egy jogász, a De Volkskrantnak beküldött levelében érdekes dolgokat ír. A szabályok szerint, ha illetéktelen megy be a pályára, azonnal le kell fújni a meccset, és 10-15 perc szünet után meg kell nézni, lehet-e folytatni. Ha Nijhuis ezt a szabályt alkalmazta volna, akkor nem állította volna ki Estebant (hiszen csak meccs alatt jár piros nézőverésért), és az AZ sem vonult volna le a pályáról. Eszerint Esteban kiállítása a 38-ik percben nem volt jogos, így a meccset a 37-ik perctől 11 - 11 játékossal, a kapott sárga lapokkal, 1:0-ról kellene folytatni. Szerinte még meggondolhatja magát a KNVB, de nem hinném, hogy így lesz.
Mindenesetre, ha ezek után nem lesznek fiaink 200%-osan motiválták, akkor soha.
Ma állt Wesley van W. bíróság elé. Előre kitervelt súlyos testi sértés kísérletéért 6 hónapot kapott, amiből 2 hónapot 2 évre felfüggesztve. Figyelembe vették, hogy ki volt tiltva a stadionból, így ott nem legálisan volt, és hogy már sokszor volt dolga a rendőrséggel. A következő 2 évben az Ajax, Az és a holland válogatott meccsei előtt jelentkeznie kell lakóhelye, Almere rendőrségén. Emellett köteles elvonókúrának alávetnie magát. Mindettől függetlenül megpróbáljuk behajtani rajta a €10.000 büntetést.
Közben a stadion biztonságának javításán gondolkoznak embereink, és az első hazai meccs előtt, már lesznek komoly változások. Nehezebb lesz például klubkártyával másoknak jegyet venni. Gondolom arról a hidról, melyen a tolókocsisok helyükre szokta menni, de most a meccs alatt elfelejtették elvenni, így azon Wesley könnyen a pályára tudott menni, sem feledkeznek a közeljövőben el.
Eric Gerets, Marokkó szövetségi kapitánya 4 holland játékossal [Assaidi (Heerenveen), El Ahmadi (Feyenoord), Amrabat (Kayserispor) és Boussoufa (Anzsi Mahacskala)] indul az Afrikai kupában. Aissati és El Hamdaoui otthon maradnak. Ez főleg El Hamdaoui számára fájó, mert nagyon számított beválogatására. Hogy milyen alapon, nem tudom, hiszen árpilis óta csak a Jong Ajaxban játszott kétszer. Talán majd többet tesz azért, hogy ismét rendszeresen játsszon. Ehhez vagy neki vagy De Boer-nak el kell mennie. Mivel Kamerun és Dél Afrika nem jutott túl a selejtezőkön, tőlünk senki nem megy. Azért pedig nem sírunk, hogy a Feyenoord El Ahmadi nélkül fogad majd minket.
A svájci szövetség beadta a derekát, és 36 pontot (30-at ebben az idényben) levont az FC Sion-tól. Ezzel azok 1 ponttal az utolsó helyre estek vissza. Fontosabb számunkra, hogy így a Manchester United az EL-ben marad. Gyorsan elküldtem az Ajaxlife.nl újévi keresztrejtvényének a megfejtését. Főnyeremény egy kétszemélyes manchesteri út a meccsre. Romániába nem volt kedvem menni. Majd beszámolok élményeimről. Nem lenne jó ötlet, a másik jegyet kisorsolni olvasóim között? Még gondolkozom rajta. Egyelőre ne jelentkezzetek! Lehet, hogy nem a főnyereményt nyerem.
Már a nyáron kérdéses volt, hogy marad-e Fred Rutten a PSV edzője. Sok kritika érte. Egyrészt, mert első két évében csak harmadikok lettek, amihez Eindhovenben nem voltak hozzászokva, másrészt túl óvatos játékstílusa miatt. Maradt, kapott egy csomó új, jó játékost, de a gyenge kezdés után, valamint, hogy egyre rosszabb lett viszonya Marcel Brands-szal, a technikai igazgatóval, senki nem hitte, hogy új szerződést kap. Ennek is szerepe lehet mai bejelentésében, hogy a bajnokság végén elmegy. Persze lehet, hogy a PSV megengedte neki, hogy emelt fővel mehessen el. Az utolsó két évben is komoly bajnokesélyesként fejezték be az őszi idényt, de mind a kétszer fontos játékosoktól váltak meg a téli szünetben, ami után nagyon visszaestek. A nyáron többnek (Isaksson, Manolev, Labyad) lejár a szerződése: Isaksson-nak nem kínálnak új szerződést, a másik kettő pedig (eddig) nem fogadta el a felajánlottat. De nem hiszem, hogy kezdőjátékosok elengedésével megint csökkenteni fogják bajnoki esélyeiket. Azért biztosra nem mehetnek. Toivonen már rég úgy érzi, hogy kinőtte a PSV-t, de eddig komolyabb klubnak nem kellett. Pieters is el akar menni, és bízik abban, hogy ez sérülése ellenére fog sikerülni. A nagy fizetésű Engelaar-t szívesen elengednék. Néha az sem tesz jót egy csapatnak, ha a játékosok tudják, edzőjük elmegy. Most is így legyen! Január végére többet tudunk. Ha minden marad, ők a bajnokság fő esélyesei.
***(A jövőben ez lesz átigazolási pletykáim, meg nem erősíthető híreim színe és betűtípusa.)***
A Chelsea túl akarja licitálni a Valencia-t, és már a télen el akarja vinni Van der Wiel-t. Nem hinném, hogy tudnak annyit ajánlani, amennyiért megkaphatnák. Már csak azért sem, mert Van der Wiel Valencia-ba akar menni. Persze azért a bankszámlája is érdekli.
A HSV pedig Siem de Jong iránt érdeklődik. Odaadnák érte cserébe nagy tehetségű jobbszélsőjüket, Maximilian Beister-t.
Nemrég írtam a tehetséges középhátvédekről. Kifelejtettem Jeffrey Gouweleeuw-t (20, Heerenveen). Pedig az utolsó 6-7 hét forduló legjobb középhátvédje volt. Viergever, De Vrij, Van Dijk, Gouweleeuw; mindegyiküknek volt már néhány nagyon jó hete. Ki tudja, mi lesz belőlük? De lehet, hogy a mieink; Van Rhijn és Koppers többre viszik náluk. Meglátjuk.
Többen nem értik, miért ment el Tom Boere. Idén került át az A1-böl a Jong Ajax-ba, és De Boer nemrég pozitívan beszélt fejlődéséről. Azt mondta, ha továbbra is így fejlődik, előbb utóbb meghívja az első csapat edzéseire is. Lehet, hogy mégsem fejlődött tovább? Egyik edző a De Toekomst-ból azt mondta róla, hogy gólerős, de nem egy tipikus Ajax középcsatár. Az is lehet, hogy csak türelmetlen, és Belgiumban hamarabb juthat az első csapatban szóhoz.
Ha holnap is lesz hírem, még jelentkezem, különben ezek voltak idei utolsó híreim. Gondolom, nem minden híremnek örültetek, de ez sokszor nem rajtam múlt. Mivel néha nem csak beszámoltam, de véleményemet is közöltem, az is lehet, hogy a velem egyet nem értőket gyakran fel is bosszantottam. Sajnálom, de továbbra is lesz véleményem.
Úgy látszik többen meg tudták bocsátani vétkeimet, mert azért meglepően sok ünnepi és újévi jókívánságot kaptam olvasóimtól. Bevallom, nagyon jól estek e levelek. Köszönöm szépen, és ígérem, mindent megteszek, hogy rászolgáljak a jövő decemberi jókívánságokra is. Nagyon élvezem a hírek felkutatását, majd megírását, és komolyan ösztönöz, hogy tudom, van akinek sokat jelent, hogy kedvenc csapatáról olyantól kap híreket, aki közelről és hollandul követi azt. Gyerekkoromban sportújságíró (is) szerettem volna lenni. Kicsit talán az lettem. Mindent végiggondolva, így jó. Nekem is, nektek is.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság